text:
MANUIA LE KERISIMASI MA LE TAUSAGA FOU
Ou te manatu ua motu nei i le vasa le su’igaula nai le papa. O lea ua ma’ea malie atu le tele o galuega ma tiute sa feagai ma tatou io tatou aiga i Samoa ma Niu Sila i lenei tausaga.
O lea fo’i ua uma atu le faitau masina, uma foi le faitau vaiaso. Ua maea nei va ga tai ma le va ga uta o lenei tausaga ae ua toe nei o le aso nai Moamoa ona tatou taunu’u faatasi lea i le aso ua faailogaina e tagata Kerisiano o le Lalolagi, o le aso na fanau mai ai le Alii Fa’aola, le Alo o le Atua, le Mesia, le Tupu o Tupu, – o Iesu Keriso lava lea.
Ou te manatu o lea ua tatou tulalata ma le fa’aiuga o le tausaga 2013. Ua tatou sauni atu foi mo le susulu mai o le Tausaga Fou o le 2014, ma e ao pea ia te au ona momoli atu sa matou fa’afetai e tusa ma le tatou mafutaga.
E ui lava i le tele o peau lagavale o faafitauli sa feagai ai ma i tatou, ae ua faamalo pule i le tatou Tapaau Silisiliese i lana tausiga alofa ma le faamaoni ua mafai ai ona tatou aulia mai ma le manuia le faaiuga o lenei tausaga, 2013.
Fa’afetai i le Atua le Tama, le Alo ma le Agaga Paia, e ui lava i le tele o tatou fuafuaga sa fau ao, fau po, ae afai e le o tutusa ma le finagalo o le Silisiliese, e leai se mea e taunu’u ma le manuia. Ia tatou soona vivii pea le alofa ma le agalelei o le tatou Tama oi le Lagi, o Ia o le Atua o fa’amanuiaga, o Ia foi o le Atua o le fa’amagaloga o tatou sese ma vaivaiga.
E momoli atu foi le agaga faamalo ma le faafetai i lo tatou Atunuu, tupu ma e’e o Samoa, tumua ma pule ma aiga, Sa’o Ao, ma tamaitai, ma le malosi o Samoa. Fa’afetai tele mo le tapuaiga mamana. Fa’afetai mo le lagolagoina mai o lenei galuega fita.
Fa’afetai fo’i i le afioga i le Hai Komesina o Samoa i Niu Sila ma lona faletua, fa’apea le afioga i le Konesula Aoao, le afioga Faolotoi, ua fa’atama iai Aukilani. E le galo foi le afioga i le Konesula o Fa’afetauaiga – o sui vaai ia o le Malo Samoa i Niu Sila nei. Fa’afetai mo galuega lelei uma aua Samoa ma lona lumana’i. E ui lava o a’u o le faipule Niu Sila, ae e le mafai lava ona fa’agaloina le tapuaiga mamalu a le tatou Atunu’u pele o Samoa i ona tulaga maualuluga ma tulaga fa’alupe.
E le galo foi le galuega fita sa feagai ai ma le aufaigaluega paia a le Atua, i susuga i fa’afeagaiga ma latou faletua, ma le mamalu i Ekalesia eseese, faapea foi le Afioga ia Patele ma Patele, ma afioga i Tamaitai Sa – o e o loo talaia le Tala Lelei i itu e fia o Aotearoa nei ma Samoa, ona o le Atua ma lona finagalo i le tau asuina o le vai o le ola. Fa’afetai tele mo a outou talosaga ma outou fa’amanuiaga ma upu fa’amalosiau i soo se taimi. Fa’afetai mo le tau logologo ma le fa’amanatu mai o tatou tiute tauave i totonu o tatou aiga, ekalesia, nu’u ma le atunu’u.
Samoa e, fa’afetai tele mo galuega lelei uma o lenei tausaga. E lei faigofie lenei tausaga i le tele o faaletonu sa feagai ai ma le tele o tatou aiga ona o faaletonu tau tamaoaiga a Niu Sila i galuega ma tupe maua i aso faifaipea. Ou te malamalama lelei i le faigata sa iai le tausiga o tatou aiga, ae maise le taumafaiga ia manuia outou alo ma tatou fanau i lenei atunu’u. Fa’amalo lava le onosai.
Fa’amalo foi le finau i tiute tauave ma galuega fita ae maise tiute faale-aiga, tiute faale-galuega, tiute faale-ekalesia, tiute faale-Atunuu, aua le sailiga manuia i Niu Sila nei, ae maise le sailiga o se lumanai lelei mo tupulaga ma fanau lalovaoa.
Fa’afetai le tautua i soo se tiute. Faamalo le galulue i soo se galuega, i soo se matata. E taua tele lenei faataitaiga lelei mo alo talavou ma tatou fanau.
E o tutusa le tatou galulue punouai ma le tautua faatasi ma le poloaiga a le Atua, “ia ai au mea ‘ai i le afu o lou muaulu.”
O le tatou galulue punouai i tiute eseese i Niu Sila, ose faataitaiga lelei tele lea mo le tatou Atunuu ae maise tupulaga faia’e, o latou nei o le a avea ma taitai o le lumanai.
E tele fa’aletonu o tulaga tau tupe maua sa feagai ma tatou. Ua le tutusa aso e pei ona masani ai Niu Sila i le tele o tausaga ua te’a. O le suiga o le faigamalo lea ua iai nei, na mafua ai foi le tele o suiga i tulafono o galuega, o suiga i penefiti, o suiga i tau o fale, o suiga i tupe maua mai galuega. Fa’afetai o lea ua tatou aulia mai ma le manuia le fa’aiuga o lenei tausaga. Fa’afetai tele mo lau tapuaiga Samoa.
A ou liliu fo’i i nai ou aiga pele, uo ma e ua masani, fa’apea foi ni ou paolo ma ni ou gafa maualuluga, gafa tau tupu ma ni ou maluapapa i le tafafa o Samoa ma le lalolagi atoa. Fa’afetai i lo outou lagolago mai. Fa’afetai i la outou aiaiuli mai ma le fa’amalosiau ia te au i soo se auala eseese. Fa’afetai foi i le tapuaiga a si ou tama, le afioga i le Sa’o Usoalii, le Afioga ia Aupito. Fa’afetai mo fautuaga lelei uma i lou mafaufau vaivai.
Faaiu atu sau faamatalaga, ia alofa le Atua ia faamanuia le Kerisimasi ma le Tausaga Fou i tupu ma ee o Samoa faapea le aufaigaluega paia o le Atua i itu e fia o Aotearoa, ae maise Sa’o Ao ma tamaitai, faapea foi le malosi o tatou nuu, aiga ma ekalesia, le fanau ma tupulaga talavou mo le lumanai.
Ia tatou maua uma le fiafia i le aso Kerisimasi. Ia saogalemu le tatou Tausaga Fou, ia tatou maua le filemu ma ia mamao ni fa’alavelave aua lau tapuaiga Samoa.
Soifua o a’u o Su’a Viliamu Sio, o le faipule o Magele.
LEOLEO: O LE KERISIMASI VAITAIMI E TELE AI FAALAVELAVE E TUTUPU
O le matou feiloaiga ma le pulega o le Matagaluega o Leoleo i Manukau i le vaiaso ua tuana’i, sa faapea mai ai o le vaitaimi lava o malologa o le Kerisimasi, o se vaitaimi lea e popole tele iai latou. O se vaitaimi tonu lea e tulai mai ai le tele o faalavelave i totonu o aiga, ma faalavelave i luga o auala tetele.
E tolu vaega e tulai mai i le vaitaimi o malologa o le Kerisimasi e ave iai le latou faamuamua. Muamua, o se vaitaimi tonu lea e tulai mai ai ni vevesi poo ni misa i totonu o aiga. Lua, o se vaitaimi foi lea e amata tulai mai ai amio le pulea a tupulaga talavou. Tolu, o se vaitaimi foi lea e tulai mai ai ni faalavelave i luga o auala e feoai ai taavale.
O le faamatalaga a le pulega a le Matagaluega a Leoleo, o se vaitaimi pisi tele lea iai latou. O se vaitaimi foi lea e mafua lava le vevesi i totonu o aiga, ma le amio le pulea o tupulaga talavou, ma faalavelave i luga o auala tetele, pe afai lea sa taumafa ava malosi nisi ma ua onana tele tagata.
O le talosaga a le ofisa mamalu o leoleo i le Atunu’u, o le fa’iitete i le taumafa ava malosi i le vaitaimi o le Kerisimasi. O le soona taumafa i le ava malosi, ua latou maitauina e mafua ai lava misa e tulai mai i totonu o aiga, ae maise ma le va ma taitoalua, ma le va ma tamaiti, poo le va foi ma matua. Ua latou maitauina foi aiga ua masani ai i nei amio.
O se tulaga e pito i sili ona mataga o le toatele lava o nei aiga o aiga Maori, ma aiga Pasefika. A’o le vaega pito i sili ona toatele i le fuainumera o le Pasefika – o Samoa lava.
O le talosaga foi a le Matagaluega a Leoleo, ina ia tatou vaavaai fa’alelei ia tatou fanau talavou. Faimai leoleo, o se vaitaimi tonu lea e tele ai tupulaga talavou e aafia i le solitulafono. O nisi o tupulaga ua maua o le gaoi i faleoloa. O nisi ua maua ona ua o ma latou uo ma faatino le kalepe fale O nisi o le gaoi taavale ma sosola ai ma latou uo, O nisi foi o le taumafa ava malosi ma le faia o amio le pulea. Poo le o foi ma latou uo i le faamisa i isi tupulaga talavou. O nisi o le o ma su’esu’e pati, onana ai ma faatupu vevesi ai.
O le talosaga a le ofisa mamalu a leoleo, o le silasila ane faamolemole i outou alo ma fanau, ae maise lava le vaitaimi o le po, ua momoe uma aiga. O le vaitaimi lena e tele ona faatino ai amio a nisi o tupulaga.
O le talosaga foi a leoleo i tatou aiga ina ia silafia lelei e matua mea o loo tafafao iai latou alo ma fanau. O loo faapea mai leoleo o le tele o taimi pe afai e molia seisi o tupulaga talavou ma momoli atu io latou aiga e faatalatalanoa ai. E tete’i mai matua, latou te le’o silafia e faapena uiga o latou alo.
Ou te manatua ai upu a si o’u tama a’o matou talavou foi, afai e te pipii ma fa’auo i le tagata pepelo, e i’u lava ina e pepelo ma oe. Afai e te pipii ma fa’auo i le tagata gaoi, e faapena foi ona e oo i le gaoi.
Oute fa’asa’oa ai le ofisa o leoleo, e taua tele le manino ma le malamalama o matua i faigauo ma mea o loo tafafao iai outou alo ma fanau. E le fa’apea o le fa’asasa o tamaiti, ae ia tatou malamalama lelei poo fea o o iai. Taimi e tatau ona toe foi mai ai i le fale. O ai latou uo o loo tafafao iai. Ia feiloai foi i matua o latou faigauo. E taua uma nei vaega, aua e leiloa lava mea e ono tulai mai.
Ou te manatua foi le vaitaimi o le Kerisimasi o le tausaga 2008 faatoa matou siitia mai lava i le fale i Mangere Bridge. A’o matou pisi solo talu ai foi galuega ma tiute, ao pisi foi nisi o le matou fale i le faiga o faatau ma le faamaoopoopina o tamaiti. Na fa’ateia ai matou i le afiafi matou te taunuu atu ua gaoia le matou fale. Ua pe’a atu le tagata i le fa’amalama sa tatala. Ua gaoia uma lava meaalofa a tamaiti, o fagu sausau, o faguinu, o pepa kekei, o le telefoni feaveai, o le laptop. E o’o i le ato sa iai tusifolau, ua gaoia foi.
O le mea pito i sili ona lelei, ona na maua e leoleo ia ‘fingerprints’ a tagata. E le gata i lea o le taimi lava na gaoia ai le telefoni feaveai, o le taimi foi lena na faaaoga ai le telefoni ina ua saili atu i le kamupani telefoni e kape le laina lena, ma maua mai ai le tele o fuainumera sa talanoa iai nei tagata.
E alu lena masina oute nofonofo ma lou masaloslo i tamaiti o matou tuaoi. Ua le lelei foi se matou nonofo i le fale, ae ua amata lava na sau le ita i soo se tamaititi o matou tuaoi.
E mulimuliane, na maua e leoleo tupulaga e toatolu, e nonofo i Howick o latou nei na faia lea amio leaga iai matou. Ai na tafafao mai I se pati a latou uo i Magele. Uma le pati, savalivali mai lava i le auala ma sailiili se fale e fai ai latou faiga. Sa ou fiafia lava ina ua maua le tala o tamaiti Maori ma tamaiti papalagi. O le tele o taimi ua ou fai sa’o lava i faipule o Howick vaavaai faalelei outou tamaiti ia e gaoi solo I lou itumalo.
Na molia i le faamasinoga ma faamaonia le latou agasala o le gaoi ma le kalepe fale. E le gata i lea na faatonu e le faamasinoga ia toe totogi mai se vaega tupe e taui ai mea na latou gaoia. E o’o mai lava i lenei taimi o loo togitogi mai sala tupe i le $50 I le lua vaiaso. O le tele o nisi o taimi o loo misi ai le totogiina.E ui i lea, e le’o se mea ta te toe fia oo iai.
Seia tautuana ma tatou ia saogalemu tatou aiga i lenei Kerisimasi.
O le aso To’ona’i le Faigapalota Laititi i Kalaisetete i Sasa’e
O le aso To’onai nei, le aso 30 o Novema, e fai ai le faigapalota laititi e saili ai se sui faipule fou mo le itumalo o Kalaisetete i Sasa’e. O le tamaitai faipule sa iai o Lianne Dalziel ua fa’amavae mai le tofi faipule ina ua avea ia ma pulenuu o Kalaisetete talu mai le ma’ea o faigapalota o faigamalo laiti ( local government) i le masina o Oketopa ua tuanai atu.
O loo maua pea le avanoa e resitala ai outou o loo afifio i lea itumalo ina ia mafai ona faataunuu lau palota. O loo mafai pea ona resitala oe ma lou aiga, pe afai o loo outou afifio i Christchurch East, ma e mafai ona fa’ataunuu lea resitala seia oo atu lava i le Faraile, le aso 29 o Novema.
Afai o oe ua toe siitia le fale ua e afio ai nei, pe o lena fa’atoa e taunu’u mai Samoa, poo o lea fa’atoa atoa lou 18 tausaga o lou matua, e tatau lava ona fa’atumu pepa e te resitala ai i le lola a le aufaipalota. E maua mai ia pepa i soo se Falemeli, poo soo se Ofisa o se faipule.
O latou uma o loo afifio i le itumalo lea o Kalaisetete i Sasae, ua ma’ea ona resitala mo lea faigapalota laititi, ua tatau nei ona maua atu se tusi mai le Ofisa o Faigapalota e fa’amaonia ai ua uma ona e resitala. O lea tusi o loo avatu ai se pepa ua ta’ua o le “EasyVote card”. O lea pepa e faamaonia ai o oe ua uma ona e resitala. O leisi, o le pepa lea e te afio ma oe i le fale o faigapalota i le aso To’onai, e faali, ma fa’afaigofie ai ona avatu lau pepa palota e faatino ai lau palota.
Afai e le i maua atu sau tusi lea mai le Ofisa o Faigapalota, o lona uiga e tatau nei ona e afio ane e te resitala.
O le aso mulimuli lava e mafai ai ona e resitala o le aso Faraile, le aso 29 o Novema.
E le mafai ona e resitala i le aso To’ona’i, le aso 30 o Novema, o le aso lea o le faigapalota laititi.
Afai o loo e afio nei i fafo o le itumalo o Kalaisetete i Sasa’e, a’o o loo fa’atalitali le toe fa’aleleia o le tou fale o loo iai pea i totonu o le itumalo o Kalaisetete i Sasa’e, e mafai pea ona e resitala ma e palota i Kalaisetete i Sasae.
Peitai ane, afai e le toe foi lo outou aiga e toe afifio i le itumalo o Kalaisetete i Sasa’e, e tatau pea ona toe resitala i le tuatusi fou o loo afio ai nei le tou aiga.
E le gata i le mafai ona toe fa’afouina lou resitala i se Falemeli, poo se Ofisa o se Faipule, ae o loo mafai foi ona e resitala i luga o le itaneti i le tuatusi lea o le www.elections.org.nz. E mafai foi ona e text i le 3676, poo lou telefoni foi i le telefoni 0800 367656.
E tele sui o loo tauva mo le tofi faipule o le itumalo lea o Kalaisetete i Sasa’e. O le itumalo lava ia sa avea ai le tamaitai o Lianne Dalziel ma faipule o le Leipa ina ua faavae lea itumalo mai le tausaga 1999. A’o Lianne Dalziel, na muamua avea ma faipule o Kalaisetete talu mai le tausaga 1990.
O le tamaitai o Poto Williams, o se tamaitai Rarotonga, ua filifilia nei e fai ma sui o le Leipa e tauva mo le tofi faipule o lea itumalo. O Poto Williams e iai ana faailoga maualuga e pei o le ‘Masters mai le univesete o le Southern Cross i Ausetalia, ma o loo taumafai nei le tamaitai ia maua lana fa’ailoga fa’afomai o mafaufauga poo le ‘Doctor of Philosophy’. O loo avea nei ma le “Regional Manager’ o le St John of God Hauora Trust, o se faalapotopotoga tumaoti o loo galue e fesosoani i aiga ma o latou fanau. O lea fa’alapotopotoga o loo tautuaina le atunu’u e auala atu i le latou fesoasoani mo latou ua leai ni fale e nonofo ai.
E tele ni aso o ou malaga i Kalaisetete ma ou faigaluega ai e logologo i le tatou Atunu’u le taua o le palota.
O le aso Faraile ua te’a na ou resitalaina ai nisi o aiga Samoa ua leva ona afifio i Kalaisetete i Sasa’e, ae e lei resitalaina lava mo le faigapalota. O nisi o le autalavou ua atoa le 18 tausaga le matutua ae o lea fa’atoa resitala.
O le faigapalota lea i Kalaisetete i Sasa’e ose ata fa’ataitai lea mo le faigapalota fa’alauaitele a Niu Sila o loo fa’amoemoeina mo le tausaga fou o le 2014.
O lona uiga e manaomia uma le auai o le tatou Atunu’u. Afai e fa’atamala i le faigapalota laititi lenei, o lona uiga e o’o atu foi i le tausaga fou e faapena foi ona fa’atamala ai nisi o le tatou Atunu’u.
Ona mulimuliane foi lea komumu le vaega lea i le fa’aletonu o faiga a le Malo, ae ua misi ia latou le faatinoga o le latou tiute taua fa’a-sitiseni, o le palota lea i faigapalota.
Na’o na ou toe valuvalusia o a’a o le fau – o le palota o le tiute tauave lea a soo se sitiseni, poo se tagata nofomau a Niu Sila. Afai e te le fa’ataunu’uina lau palota, aua, aua lava la ona e toe komumu pe a faaletonu mai le faiga o oe e le Malo.
Manuia ou tiute ma galuega o lenei vaiaso. Ia manuia le faigapalota a latou uma o loo afifio i Kalaisetete i Sasa’e poo Christchurch East.
O LE A SIITIA LE FUAINUMERA O FAIPULE TAMAITAI A LE LEIPA
O lau lauga lenei sa fai i le fonotaga fa’aletausaga a le Vaega Faaupufai a le Leipa, lea sa faia i Kalaisetete, e momoli ai lau lagolagoina o le lafo fa’atu ina ia maua le 45% o tamaitai e avea ma faipule a le Leipa, ae ia saili ia amata atu i le tausaga 2017, ma isi tausaga oi lumanai, ua o’o i le 50% le aofai o faipule tamaitai a le vaega lava ia a le Leipa.
E tele ni teuteuga sa fa’atu e nisi itumalo e taumafai e teuteu ai le aofai o le pasene o tamaitai e avea ma faipule a le Leipa. Na aliali ai i lenei finauga le popole lava o nisi o sui fa’apea nei meaane ua sili atu le aofai o tamaitai e avea ma faipule i lo le itupa o alii.
O la’u lauga sa fai i le gagana fa’apapalagi, ae ua ou toe liliuina mo lo outou silafia. E silia ma le 600 sui auai a le Leipa, mai itumalo eseese o Niu Sila, sa faatasi atu i lea fonotaga fa’aletausaga
“Lau susuga le ta’ita’ifono ma le aofia ua potopoto. O a’u o Su ‘a Viliamu Sio, le faipule o Magele. Ou te tula’i atu e fia fai atu sau tala pu’upu’u e momoli atu ai se lagona ia te a’u fa’atatau i lenei mataupu.
Ou te manatu o le tele o teuteuga o loo taufa’aofi atu nei e fa’asaga i le lafo autu lava ia, e mafua ona o le popole o sui auai, poo lea nei le mea e tupu pe afai e silia ma le 50% le aofai o tamaitai e avea ma faipule a le Leipa. Ia te a’u lava ia, ua tatou finau ma vevesi ona o pasene, ae e le taua le pasene, ae taua le tatou fesili, pe iai se sao a tamaitai e mafai ona fai mo le Leipa ma Niu Sila?
Sei fai atu lava la’u tala pu’upu’u lea mai Samoa e tau molimoli atu ai se lagona o loo ia te a’u i lenei mataupu. Mo lo outou silafia, o a’u o le sitiseni fa’amaoni a Niu Sila. E ui i lea ae o a’u foi o le tagatanu’u o Samoa, ma ou te mitamita ai tele, ona e mafai ona ou vaai i se mataupu mai mai lou itu Samoa, fa’apea ma lou itu o au o le sitiseni Niu Sila.
Ia onosai mai lava sei fai atu lau tala lea mai Samoa. O loo iai se fale i Falealupo o lona igoa o le ‘afolau. O le fale lenei na fau i le matematega a Sina ma Leleiusi’uao. Faimai le tala, o Lelelisi’uao e sau mai Palauli, na fa’alogo i fa’amatalaga na o’o atu, o loo iai se tamaitai aulelei tele mai le nu’u o Falealupo, e suafa ia Sina.
Ona malaga loa lea o Leleisi’uao ma lana aualuma e mana’o e fia faaipoipo ia Sina. E tele taumafaiga a Leleisiuao peitaiane sa tetee lava e Sina. Ona ua vaai atu lava Sina i le naunau o Leleisiuao ona faapea atu lea iai, “Ua lelei. Sau o le a ta o e fau se fale. A muamua uma lau pito, ia ua ta fa’aipoipo. Ae a muamua uma la’u pito, ia o lona uiga ua e toe foi, ta te le faaipoipo.
O le fale lea na fau i le papa, ae muamua ai uma le itu a Sina, ae le’i uma le itu a Leleisi’u ao.
O lea la e maua ai lenei mua fetalaiga lea o loo faaaoga e le tele o faleupolu o Samoa, ae maise foi o le tofa i ona tamalii.
‘Ua au le ‘ina’ilau a tamaita’I, ae le au le ‘ina’ilau a ali’i- The women completed their thatching but men could not.’
O se uiga loloto foi o lea muagagana. O tina e tele so latou sao ia Samoa anamua.
E iai tamaitai o Samoa anamua e fa’apitoa ia sa’u fa’amatalaga. Muamua, o le tamaitai o Nafanua. O lenei tamaitai o se toa sa manumalo i taua anamua i Samoa. E mulimuliane ua maasiasi ai le itupa o alii, ina ua latou iloa o lenei toa o se teine.
O leisi tamaitai o le Tupu Tafaifa o Salamasina. Faimai le tala e silia ma le 40 tausaga o avea Salamasina ma tupu o Samoa. O se nofoaiga e aupito i sili ona umi ona maua ai e Samoa le nofo filemu, ma ose taimi foi sa manuia ai Samoa.
O nisi nei o talaaga o tala fa’asolopito o Samoa e pine ai le muagagana lea ‘e au le ina’ilau a tamaita’I’. Ma e fa’aaoga so’o lea muagagana e failauga Samoa e fa’amanatu ai le taua o le sao a tamaitai i le atina’eina o Samoa.
Ona o a’u la o le Samoa, ma o talafaasolopito ia o le Atunu’u na ou fanau ai, ou te fa’apea atu ai, e leai ma se vaega o le lafo fa’atu ou tete’e iai, ou te matua ou lagolagoina e tele le sao a tamaitai e tatau ona fai aua le atina’eina o Niu Sila. Ma ou te fiafia pea e lagolago le tele o le itupa tamaitai e avea ma faipule a le Leipa.
E pau lava le vaega ou te fia fa’amamafa atu i sui auai o le tatou fonotaga. Ioe ou te lagolagoina le siisiitia o le fuainumera o tamaitai. Ae e le fa’apea na’o tamaitai papalagi. Ou te mana’o ia tele ni faipule tamaitai Maori, Pasefika, Asia ma isi tamaitai mai atunu’u eseese o lea ua avea Niu Sila ma latou atunu’u.
Silasila foi, o le lumanai o Niu Sila, o le a fa’amoemoe i Maori, Pasefika ma le au Asia. O fuainumera ia o lea e siisiitia pea i luga. O matou foi o le Pasefika, e aupito i sili ona toatele matou fanau, toe talavou a matou tagata, aulelei ma talenia. O loo iai foi matou naunautaiga e atina’e Niu Sila mo le manuia o tagata lautele.
O leisi, a silasila i le aofai o tagata, o le a sili atu le fuainumera o Pasefika, Maori ma Asia i lo papalagi i le lumanai. Ae a tou silasilaane i le aofai o faipule Maori, Pasefika ma Asia, e le lava le fuainumera o iai nei.
O le mea la lea, ou te lagolago le lafo, ae ia mautinoa lelei, o lea matou te mana’o ia sii atu foi i luga le fuainumera o faipule a le Pasefika i le Leipa. Soifua.’
Na pasia le lafo ina ua mae’a felafolafoaiga.
IA TATOU VAAI MAMAO MO LE VAITAIMI E MALOLO AI MAI GALUEGA MA TIUTE
Ua toe laga le mataupu o le penisione mo tagata matutua i lenei vaiaso ina ua faalauiloa faalauaitele se lipoti mai le Ofisa o le Retirement Commissioner poo le Komesina o Tagata Matutua ua Fa’amaloloina ua faapea mai, ua tatau i vaega faaupufai uma ona faamautu latou faiga faavae mo le penisione mo tagata matutua ona o loo faaletonu le tala o le tupe a le Malo i le vaaiga mamao.
O le fautuaga ua aumai e le Retirement Commissioner poo le Komesina o Tagata Matutua ua Fa’amaloloina ua fa’apea- ua tatau ona tapena galuega mo le siitia o le tausaga e maua ai le penisione mai le 65 tausaga ia o’o atu i leisi 20 tausaga oi lumanai, o loo agava’a pea tagata matutua i le penisione i le atoa lea o le 67 tausaga le matutua.
O leisi fautuaga a le Retirement Commissioner, e tatau foi i tagata uma ona fai ni teugatupe ia maua ai le $200,000 pe sili atu foi le tupe faaopoopo ua sefe, e fesoasoani pe a tuufaatasi ma le penisione aua le tausiga o le tagata matua ua faamalolo mai galuega.
E matua teena e John Key le siitia o le tausaga e agavaa ai le tagata matua i le penisione, ma ua faimai lava ia e tumau pea i le 65 tausaga, ma o le taimi lava e siitia ai tausaga mo le agavaa o le tagata matua i le penisione, o le taimi foi lea e fa’amavae ai.
Peitaiane, e mafua ona le popole John Key i lenei mataupu aua o lo’o tele ana tupe, o loo iai lana $50 miliona i lana tusi tupe. So’o se tagata lava e tele ana tupe e le popole ise penisione, aua muamua, o loo iai latou teugatupe ma alagatupe e tua iai i le taimi e ritaea ai mai galuega. O lona lua, o tagata e tele tupe o loo iai latou teugatupe faapitoa e taua o le Superannuation Scheme e tala mai i tua i le tausaga tonu lava fa’amalolo ai mai galuega. O lona tolu, e le popole iai Key aua e oo atu i leisi 20 tausaga ma tulai mai le faaletonu e pei ona fofola mai e le Retirement Commissioner, ua leva ona leai se John Key mai le Palemene a Niu Sila.
O le penisione lava ia o le polokalame faapitoa lea a le Malo a Niu Sila e fesoasoani ai i le tausiga o le aufaigaluega pe a matutua ma faamalolo mai galuega. E fa’apitoa lea fesoasoani mo le aufaigaluega e vaivai le tamaoaiga.
E le’o popole la iai Key ma lana vaega aua o latou e tele latou tupe. A’o tatou e vaivai le tamaoaiga ma e le’o mafai ona iai ni teugatupe tetele, e tatau ona tatou popole i le penisione ma fai se auala ina ia oo atu i le tatou taimi tatou te malolo ai mai galuega o loo mafai pea ona faatupe e le Malo ma maua se tatou penisione.
O loo iai foi isi vaega faaupufai e lagolagoina le tumau pea o le penisione i le 65 tausaga. Peitaine, o le polokiki lea e tatau lava ona nofo uta iai le tatou Atunu’u.
Afai e le’o lava le tupe maua a le Malo mai lafoga, ona ua faaitiitia le fuainumera o tagata faigaluega totogi lafoga, ma afai e tumau pea le maua o le penisione i le 65 tausaga le matua, ae afai o loo siisii pea i luga le tupe faaalu a le Malo i le penisione lava ia, o fea la isi auaunaga taua a le Malo e tatau ona taofi le faatupeina ina ia faasao ai tupe mo le penisione?
Silasila foi i le lipoti a le Retirement Commissioner. O leisi 4 tausaga oi luma e atoa ai le $12.4 piliona tala le tupe e fa’aalu a le Malo mo le totogiina o penisione a tagata matutua.
E tutusa lelei le aofai lea o le $12.4 piliona tala, ma le aofai o lo’o fa’aalu i le tausaga mo le fa’atupeina o aoga uma a le fanau e amata mai lava i aoga fa’ata’itai, seia o’o i aoga maualuga o iunivesete.
O leisi lipoti a le Matagaluega a Tupe a le Malo (Treasury) o loo faapea mai o le a toe fa’aopoopoina leisi $12.4piliona e manaomia e fa’atupe ai le totogiina o penisione a tagata matutua i leisi 40 tausaga oi lumanai.
O lea lipoti o loo fa’apea mai – o le mafuaaga o le a toe manaomia ai leisi $12.4 piliona mo le fa’atupeina o le penisione mo tagata matutua i leisi 40 tausaga oi lumanai– ona o lo’o tuputupu a’e pea i luga fuainumera o tagata matutua o le a o’o i tausaga e manaomia ai le penisione. Ua toatele foi tagata matutua ua umi tausaga o latou soifua ona o le lelei o le tausiga ma le soifua maloloina.
O le fesili afai e tumau pea le maua o le penisione i le 65 tausaga le matua, ma e siisii pea le aofai o tupe a le Malo e faaalu i le penisione i le silia ma le $24 piliona tala i leisi 40 tausaga oi lumanai, o fea e aumai ai lea tupe? O fea nisi auaunaga a le Malo e tatau ona taofi ina ia faatupeina pea le maua o le penisione i le 65 tausaga? E taofi le faatupeina o aoga mo alo ma fanau?
O mataupu faavae e tatau ona tapena iai le faatinoga o fautuaga a lenei lipoti, e muamua, ia faatutusa uma le agavaa o tagata matutua i le penisione (fairness).
Lua, ia gafatia e le Atunu’u le totogiina o le penisione (affordable).
Tolu, ia fuafua mamao ma ia umi se taimi e sauni ma tapena uma ai le Atunu’u (sufficient time for transition) mo fesuiaiga pe a sii le tausaga mai le 65 i le 67 tausaga.
E le gata i lea ae ia tapena lelei foi ni fuafuaga faatino e fesoasoani ai mo tagata o loo faigaluega i galuega mamafa, ma e le faigofie ona ausia tausaga matutua e pei o papalagi.
Fa, ia agava’a uma tagata faigaluega ise teugatupe fa’amalosia e sao iai kamupani ma pisinisi e fesoasoani i tagata faigaluega (compulsory savings). Ma o ia teugatupe e fesoasoani i le taimi e malolo ritaea ai tagata matutua.
Afai tatou te le uia ia auala, ua fa’apea mai lenei lipoti, o le a le gafataulimaina e le Malo ona fa’atupeina le penisione o loo maua nei mo tagata matutua e ritaea i tausaga oi lumanai.
Mataupu faigata faapenei, e manaomia le vaai mamao a le tatou Atunu’u.
Faigapalota mo Pulega o Faigamalo Laiti (Local Government)
O le aso 12 o Oketopa e tapuni ai le faigapalota mo le sailiga o tofi aua le pulega o faigamalo laiti e pei o Aukilani. O le aso mulimuli e tatau ona toe fa’afoi ai lau pepa pepa i le meli ina ia taunuu ae le i tapunia le faigapalota o le aso Lulu le aso 9 o Oketopa.
Manatua foi, o faigapalota mo le sailiga o tofi o pulega o faigamalo laiti e muamua lafo atu lau pepa palota i lou tuatusi i le nofoaga tumau o loo e afio ai. O lea na amata ona lafoina atu pepa o le faigapalota i lou tuatusi mai le aso 20 o Setema. E tatau ona faataunuu vave le faatinoga o lau palota mo sui o loo iai o latou suafa i le pepa palota ma toe fa’afoi i le Ofisa o Faigapalota ae lei o’o i le aso To’ona’i, le aso 12 o Oketopa.
Afai e lei maua atu lava ni pepa palota mo lo outou fale, o lona uiga e lei resitalaina outou, poo o loo sese foi le tuatusi ua lafo iai pepa palota. E tatau ona vave faafesootai le Ofisa o Faigapalota i le telefoni 0800 36 76 56. E maua pea lou avanoa e resitala ai ma faatino lau palota faapitoa ae e lei oo i le aso 12 o Oketopa.
O loo lafo faatasi atu ma lau pepa palota se tusi o loo faamatala ai suafa o latou o loo tauva mo le faigapalota, faatasi ma ni faamatalaga puupuu ua tusia e latou nei i mafuaaga ua latou tauva ai mo nei tofi. E lelei lava le faitau fa’alelei o nei famatalaga pe afai lea e te le silafia lelei sui o loo tauva.
E le tasi ni tofi o loo saili ai lau palota e tele tofiga o loo saili ma tauva iai sui faatutu. O loo iai le tauvaga mo le tofi pulenuu, ma e tasi lava le tagata tauva e tatau ona fai iai lau palota. O loo iai foi tofi o le “councilors” poo latou nei e galulue faatasi ma le pulenuu. O nisi o itumalo e taitasi sui e palota, o nisi itumalo e tai toalua sui, poo le tolu foi sui e tatau ona e palota iai. O loo iai foi tofi o le “local board” o latou nei e galulue faapitoa lava i la outou pitonuu, ma o nisi o pitonuu e toatolu sui e fai iai latou palota, ao nisi ua toafitu foi. O loo iai foi tofi mo sui o le “district health board” poo komiti o le pulega o matagaluega o le soifua maloloina. O le masani lava e toafitu sui e tatau ona fai iai lau faigapalota. E faapena foi ona iai tofi o le “licensing trust”, o latou nei e faia faaiuga i le tufatufaina o tupe e maua e nei faalapotopotoga tumaoti. I Aukilani lava latou ia e iai komiti o “licensing trust” i Wiri, Mt Wellington faatasi ma Avondale ma West Auckland.
Mo le pulega i Aukilani lava ia, o le a toe faia fo’i le filifiliga a Aukilani i le tofi pulenu’u, lea o loo umia i le taimi nei e le Afioga Taua’aletoa Len Brown. O ia fo’i lea ua muamua umia le tofi pulenu’u mo Aukilani ina ua maea suiga e le faigamalo a le National lea na avea ai Aukilani ma ‘supercity’.
O le a faia foi le filifiliga o tofi o sui e 20 o le Auckland Council poo le pulega a Aukilani. O latou nei e galulue faatasi ma le pulenuu e faia faaiuga faatatau i le pulega o Aukilani Aoao.
Ua vaevaeina Aukilani i ni itumalo o faigapalota e 9 mo le sailiga o sui nei e 20 o le ‘council’. E tofu lava le itumalo ma le fuainumera o sui e tatau ona palota ina e latou o loo afifio i nei itumalo.
O le itumalo o Albany e 2 sui; o le itumalo o Albert-Eden-Roskill e 2 sui; o le itumalo o Franklin e tasi le sui; o le itumalo o Howick e 2 sui. O le tausaga lenei ua le faia se palota a Howick ona na’o le toalua sui o loo tauva ua tasi iai lea itumalo. O le itumalo o Manukau lea e tauva iai nisi o tamalii o Samoa e 2 sui e manaomia; o le itumalo o Manurewa-Papakura e 2 sui; o le itumalo o Maugakiekie-Tamaki e 1 le sui e palotaina; o le itumalo o North Shore e 2 sui e palotaina; o le itumalo o Orakei e 1 le sui; o le itumalo o Rodney e 1 le sui; o le itumalo o 2 sui; o le itumalo o Waitemata and Gulf e 1 le sui; ma le itumalo o Whau e 1 le sui. O itumalo nei e maua ai sui e 20 lea e avea ma ‘councillors’ ma o latou nei e galulue faatasi ma le pulenuu e pulea Aukilani.
O le a faapena foi ona toe palotaina tofi mo local boards poo komiti e faaofeina galuega i totonu o pitonuu taitasi.
E 21 local boards poo komiti faa-pitonuu e tatau ona fai iai lau filifiliga. O le masani lava o nei faigapalota e toatele lava nisi o le tatou Atunuu e masani ona tauva mo tofi o nei komiti i Magele ma Otara faapea foi i Manurewa ma Maugakiekie-Tamaki.
Peitaiane o se tausaga ese lenei le toatele o sui o le Pasefika o loo tauva mo nei tofiga, ma o se tulaga lelei tele.
O lea o loo iai nisi o alo ma fanau a le tatou Atunuu o loo tauva mo le komiti faa-pitonuu poo local boards i le Whau Local Board; faapea foi le local board i Papakura ma Henderson-Massey.
E ui i lea e toatele lava nisi o le tatou Atunuu o loo tauva mo tofi i le local board a Mangere-Otahuhu; faapea Otara-Papatoetoe; ma le local boardi Maugakiekie-Tamaki.
Ia manatua lelei o pulega o faigamalo laiti o latou nei e faia faaiuga faatatau i lafoga ua taua o le ‘rates’. O latou foi nei e gafa ma faaiuga faatatau i le suavai taumafa, i paka mo taaloga, i auala savavali, faletusi, ma pemita aua le faatuina o fale fou, ma le tele o pisinisi patino i faigamalo laiti.
E taua tele le tatou faatino o nei pepa palota ma toe fa’afoi vave ae e lei tapunia le faigapalota. Manatua o lenei ua avea lava Niu Sila ma tatou atunuu. E ao lava la iai tatou ona auai i nei faiga filifiliga aua se manuia mo tatou uma mo le lumanai.
Le Vaiaso o le Gagana Samoa: Ia Fafaga Fanau i Upu ma Tala
O le Vaiaso o le Gagana Samoa mo le tausaga 2013 na tatala i Aukilani i se sauniga lotu sa faia i le EFKS i Otahuhu i le aso Sa, le aso 26 o Me ma e faamamalu lava seia o’o atu i le aso 1 o Iuni 2013. O le autu mo lenei tausaga ua maua mai lea i le fa’aupuga masani a Samoa faapea “O fanau a manu e fafaga i fugalaau, ae o fanau a tagata e fafaga i upu.” O le manulauti mo lenei tausaga o le Vaiaso o le Gagana Samoa – “Fafaga fanau i upu ma tala. Tautala i lau gagana.”
O le mau masani e faapea – o le tofa mau a Samoa, a fafaga fanau i upu ma tala e ola a’e ua atamamai i tu ma aga. A tautala pea lava i le gagana, o le a faapea ona fa’aolaola ai i loto ma agaga o le fanau le tofi o tagata Samoa. Ia tatou tauanau fanau e tautatala i le gagana, aua e faapea ona masani ai ma popoto e tautatala i luma o tagata. O le tele o upu ma tala, o le a maoa’e foi lea o le ola a’oa’oina ma malosiaga o le tagata.
Ou te talitonu fo’i o le tamaititi e ola a’e i Niu Sila ma o loo malamalama i le gagana Samoa ma iloa fa’aaoga i luma o tagata – o ia lea e sili atu le malosi o le faavae a’oa’oina o lona olaga i lo le tamaititi Samoa e ola a’e na’o le gagana fa’aperetania o loo malamalama iai.
O le malamalama ma le malosi o le faaaogaina e le fanau o le gagana Samoa faatasi ma le igilisi, o le a faapena ona tele atu le lautele ma le loloto o le maoa’e o le malamalama o fanau i mataupu eseese o loo a’oa’oina i aoga.
O le tasi lea o mafuaaga o loo finau malosi ai nisi o matua, faiaoga ma faalapotopotoga tumaoti ina ia faataua i faigamalo le a’oa’oina o le gagana Samoa ma isi gagana o atumotu o le Pasefika i polokalame aoga i Niu Sila – ina ia atili ai ona maua le atamamai o tatou fanau.
Peitaiane, o le faigamalo a le National, o latou nei na muamua lava taofi i le tausaga 2009 se vaega tupe sa masani ona faatupeina ai tusitusiga e pei o le ‘Folauga’ ma isi tusitusiga sa masani ona faaaogaina e aoga maualalo e a’oa’oina ai le gagana Samoa i fanau.
Lea na mafua ai se talosaga tusitusia (poo le peititon) na latalata i le 7,000 le aofai o latou na sainia o latou suafa i lea talosaga e faasaga i le Malo a le National ina ia toe faatumu faaputugatupe mo le faatupeina o tusitusiga e pei o le Folauga aua le a’oa’oina o le gagana Samoa ma isi gagana o le Pasefika i fanau aoga.
O lea e o’o mai lava i lenei tausaga, e le’i tali mai lava le faigamalo a le National i matua, faiaoga ma faalapotopotoga tumaoti a le Pasefika sa faia lea talosaga tusitusia.
O le mafuaaga foi lea sa o’u momoliina ai se talosaga a le Leipa i le faigamalo ina ia faia se su’esu’ega (poo se inquiry) pe taua le aoaoina o le gagana i fanau i aoga ae maise aoga amata.
E toatele nisi o le tatou Atunu’u sa maua avanoa e momoli atu ai o latou finagalo faaalia i le Komiti a le Palemene sa faatinoina lea galuega su’esu’e. O loo taoto i luma o lea Komiti se lipoti faatatau i lea su’esu’ega i le taua o le a’oa’oina o le gagana i fanau ae maise i le aoaoina i aoga amata.
E ui i lea o loo faapea mai lava le Malo ma ana Minisita, o le ola o le gagana e faamoemoe lava iai tatou. O lona uiga afai e vaivai le tatou taumafaiga e a’oa’oina fanau i le fa’aaogaina o le gagana, ua faimai le Malo o tatou lava ua fa’atamala.
I se tasi itu ou te ioe i le mau lea a le Malo, ona oute vaai foi i totonu o lo’u aiga, afai e gagu lava matua i tamaiti e le mafai foi i fanau ona tu malosi mai i le gagana, ae maise lava ona o le tele o latou taimi aoga o loo faaaoga ai le gagana faaperetania.
O le mafuaaga lea e taua ai le tulai mai o le Malo e faatupeina le aoaoina o le gagana e avea ma mataupu aloaia i le aoga, ina ia fesoasoani ai i galuega a matua o loo faatauaina le aoaoina o le gagana io latou fanau i totonu o latou aiga.
E ui ua toatele faalapotopotoga tumaoti ma nisi foi o matagaluega a le Malo ua latou faamamaluina ma faatauaina le Vaiaso o le Gagana Samoa, ae ou te fia faafetaia fa’apitoa lava le FAGASA aua le latou tulai mai i le amataga e finau ma unai le faatauaina o le gagana aua fanau ma tupulaga fai mai.
Fa’afetai tele i la outou sao taua ma le galuega fita sa feagai ma le FAGASAma o latou ta’ita’i mai lea tausaga i lea tausaga i le tele o tausaga ua te’a.
Fa’afetai i lo outou faamanatu mai pea iai matou o matua le taua o le faaaogaina o le gagana i aso faifaipea.
E taua tele le tauaveina o tatou tiute o tatou o matua – ia fafaga le fanau i upu – e le na’o upu la o le tu ma aga mamalu o Samoa, ae o upu foi o le alofa, upu o le faamaoni, upu o le galue ma le malosi, upu o le tauivi ma le finau, upu o le saili malo, ma upu o le mata’u ma le faatuatua i le Atua.
Ia manuia lenei Vaiaso o le Gagana Samoa.
TALA O LE TUPE 2013: UA MAUA NA’O LE PA’AGUGU, AE LEAI SE PAKA….
Ina ua fesiligia a’u poo le a se mea a le tatou Atunu’u e maua mai le Malo a John Key ma lana faigamalo i latou fuafuaga ua fa’ata’atia mai i le Tala o le Tupe poo le latou Pakeki mo le tausaga 2013 – 2014, o la’u tali iai ua maua le pa’agugu, ae ua leai se paka, ua leai foi se siamu. Ua maua foi le ipuki, ae ua leai se suka, ua leai foi se susu. O la’u lava faauigaina lea o le tala o le tupe, i lau vaai iai fa’afaipule – o loo iai mea o loo maua, ae o le tele o mea sa masani ona tatou maua, o le a le toe maua.
A’e e le i tatou aulia le aso Tofi ua te’a, o le aso na atofa e le Malo e faalauaiteleina ai lana Tala o le Tupe mo le tausaga 2013, e ese le matagofie o le agi malu mai o folafolaga sa ave mai e le au tusitala ma le au faasalalau tala fou i le tele o faamanuiaga o le a maua e Niu Sila pe a fofola mai le tala o le tupe a le Malo a John Key.
Sa muamua ou maua le tala o le a toe faaopoopoina nisi avanoa aoga mo le autalavou a le Pasefika ma Maori. Sa fa’apea foi ona ou lagona le fiafia ina ua ou faalogo o le a iai le polokalame e maua ai nisi fale fou, ae maise mo latou o loo fia umia saoloto ni o latou fale mo se taimi muamua. E le gata i lea sa aumai foi tala o le a iai le fesoasoani mo latou o loo vaivai le tamaoaiga aua le tausiga o aiga, ae maise latou e leai ni galuega.
Peitai ane, na toe vave lava ona toe o’o mai le fa’anoanoa ina ua sau le lauga a le Minisita o Tupe, toe faaopoopo mai le lauga a le Palemia, na’o na foliga mai o le a maua ni manuia, ae a tatou iloilo lelei ma auiliili vaega taitasi o saunoaga ma fuainumera o loo faavae ai le Tala o le Tupe a le Malo, e tele lava le faaletonu mo tagata lautele.
Silasila foi i le folafolaga muamua faapea ua toe faaopoopo nisi avanoa aoga mo tupulaga a Maori ma le Pasefika. Ua faapea mai le Malo o le a toe faaopoopo avanoa mai le 600 o loo iai nei ia maua le 3000 avanoa e aoao ai nisi o tupulaga talavou i matata eseese. O le numera lava o tupulaga Pasefika o loo aooga nei i le polokalame o aoga mo matata eseese e na’o le 260 mai Aukilani, Ueligitone ma Kalaisetete. Ina ua ou fesiligia le Malo pe fia avanoa faaopoopo mo tupulaga Pasefika lava ia, ae ua mumusu e tali mai iai.
O leisi itu faaletonu, ina ua matou maua le tala atoa o le tala o le tupe i le aso na sosoo ai, ua mautinoa ai e $861,000 se vaega tupe ua le toe maua e le Matagaluega o Mataupu Tau Tagata Pasefika (Ministry of Pacific Island Affairs) ma ua faapau ese mai galuega taua sa masani ona faia e lea matagaluega. O le taua o lenei matagaluega ona o loo mafai ona faaofi atu ai i le faigamalo ma isi matagaluega a le Malo se sao taua i le vaai a tagata Pasefika. Afai e vaivai lea matagaluega, o le a faapena foi ona vaivai se sao a tagata Pasefika i faiga faavae a le faigamalo a John Key ma lana vaega.
A’o le itu e aupito i sili ona faaletonu i le tipiesea o lea tino i tupe ona o lea ua aveese mai ai ma le $200,000 mai tupe sa masani ona faaaogaina e nisi o faalapotopotoga tumaoti i Aukilani mo le aoaoina o nisi o tupulaga talavou i ni polokalame aoga o matata eseese.
O le a iai foi nisi suiga faaopoopo i le matagaluega o loo gafa ma le faasoasoaina o penefiti ma tupe mo latou e leai ni galuega. E foliga mai lava o le a faigata ona toe maua se fesoasoani tau tupe mo latou o loo manaomia le fesoasoani.
E tele le faaletonu o le a o’o i nisi o tatou aiga, aua o le a faigata le fesoasoani tau tupe pe a leai se galuega, ae o loo faamautu mai i le Tala o Tupe, o le a tumau pea i le 5 pasene le aofai o tagata o le a leai ni galuega. E le gata i lea o le aofai o tagata Pasefika ua leai ni galuega o loo i le 15.2 pasene, ae ua o’o i le 43 pasene le aofai o tupulaga talavou Pasefika i le va o le 15-24 tausaga ua leai ni galuega, ua le aooga foi.
I le mataupu tau fale, e na’o le fa’afoliga mai e le Malo o le a iai le fesoasoani mo latou o loo fia umia saoloto ni latou fale mo le taimi muamua, ae ua matou maua le mae o loo nana mai tua, o lea ua naunau le Malo a le National ina ia talepe le Matagaluega o Fale, ma ia unai uma ese latou o loo afifio i fale o le Malo, ina ia o e nonofo i fale mautotogi a le aufaipisinisi. O soo seisi o loo afio i fale a le Malo, ua na’o le 3 tausaga ma toe iloilo lau konekarate, ma o le a unai ese outou mai ia fale.
O se tasi o vaega mulimuli na o’o iai le matou su’esu’e i le aso Toonai ao fai finauga i le maota fono, ina ua aumai le tulafono taufaaofi a le Malo ina ia sii ai le lafoga o le penisini taavale. O le a toe faaopoopo leisi 3 sene i le lita e amata i le aso 1 o Iulai 2013 ma toe faaopoopo i le tausaga 2014 ma toe faaopoopo i le tausaga 2015 seia sii i le 9 sene i le lita. Ae manatua foi o le faigamalo lava lea sa faapea mai e le toe siia lafoga, ae o lea na muamua lava sii le GST i le 15 pasene a’o lea foi ua toe faaopoopo leisi siitaga i le lafoga mo le penisini taavale. O ai e tigaina i lea siitaga, o le aufaigaluega ma tagata lautele.
O lenei pakeki, na’o na foliga o le a tatou maua faamanuiaga, ae na’o nisi lava o le aufaipisinisi tetele ma uo a le Malo e manuia, ae ua atili ai ona toe faaopoopo nisi avega mamafa i tagata lautele ua atili ai lava ona faigata le soifuaga i Niu Sila.
E FAATU E LE LEIPA LE NZ POWER E FESOASOANI I PILI O LE MOLI ELETISE
O loo vevela pea i le palemene le finauga a le Malo ma vaega faapufai o le Itu Agai a Niu Sila talu ai ua faatauese e le National le 49% o le aofai o sea a le kamupani a le Malo, (le Mighty River Power), o loo gaosia ma faatauina le malosi fa’aeletise i tagata lautele. Ua faailoa mai foi o loo faasolo foi latou fuafuaga mo isi kamupani gaosi eletise.
Na fa’asalalau e le Malo i le vaiaso ua te’a e 113,000 latou na faatauina le 49 pasene o le aofai o sea a le kamupani gaosi eletise i le $2.50 i le sea e tasi. Ua manino mai foi e tele pisinisi ma kamupani a Niu Sila, Ausetalia ma isi atunu’u i fafo ua faatau ai latou sea. Ae manatua foi lea lava sa fai le folafolaga a le Malo o le a faatau lava i na’o ‘tama ma tina’ e ‘invest’ ai latou tupe.
Ua faataunu’u lava le faatauese o sea e le Malo a John Key e ui e toatele tagata Niu Sila o loo tete’e i le faiga faapea o aseta a Niu Sila. Aua afai e maua e latou e tele tupe mai Atunu’u i fafo, o lona uiga e alu uma polofiti o lea kamupani i tagata maumea ma i isi Atunu’u. E le gata i lea, e atili ai lava ona alu i luga le siitia o pili o eletise a aiga taitasi e totogi.
Talu mai lava le fuafuaga a le Malo e faatauese aseta o loo gaosia ma faatauina le malosi faaeletise, sa galulue loa vaega faaupufai a le Itu Agai (Labour, Green, NZ First, Mana) ina ia faataunu’u se sainigalima poo se talosaga tete’e (petition) e fa’ataoto i luma o le palemene ina ia fa’amalosia ai le fesiligia muamua o le Atunu’u (ise referendum) pe tatau ona fa’atauese ia aseta pe leai? O le tali a le Atunu’u i lea fesili e fai ma fautuaga malosi i le Malo faatatau i lea mataupu.
Sa taumafai foi faalapotopotoga tumaoti a Maori e taofi le faatauese o ia kamupani gaosi eletise seia vagana ua aloaia e le Malo le pule a Maori faatatau i vaitafe ma suavai faaputu o loo faaaogaina e gaosi ai le eletise e aunoa ma se tupe a Maori e maua ai. Na o’o lava lea mataupu i le Faamasinoga Maualuga a Niu Sila.
O le masina o Fepuari 2013 na fa’ataoto ai i luma o le Matagaluega o le Maota Fono a le Palemene le sainigalima mai le Atunu’u, poo le ‘petition’ e tete’e faasaga i le Malo. E silia ma le 390,000 le aofai o latou ua sainia o latou suafa e faailoa le tete’e i fuafuaga a le Malo e faatauese ia kamupani gaosi malosi faaeletise. Peitai ane o lea ua logo mai e le Matagaluega o le Maota Fono sa faitauina le aofai o lea sainigalima, e toe manaomia le 16,000 o sainigalima i leisi lua masina, ona e toatele nisi ua saini e le faaaogaina ona e lei resitalaina latou i le lola a le aufaipalota.
Talu ai ua le taofi lava le naunau a le National ina ia faatauese uma kamupani a le Malo o loo gafa ma le gaosiga ma le faatauina faalauaitele o le malosi faaeletise, o lea na a’e ai loa le manatu a le vaega faaupufai a le Leipa, afai e tulai mai e avea ma faigamalo a Niu Sila, o le a fa’avae loa se kamupani fou mo le malosi faaeletise a Niu Sila, poo le NZ Power. O lea fuafuaga o loo lagolagoina e isi vaega faaupufai o le Itu Agai.
O le sini autu o le kamupani fou a le NZ Power – ina ia taofi le soona siitia o pili o le moli eletise o loo totogi e tagata lautele.
O le suesuega a le Univesete a Otago na faailoa mai ai e silia ma le 400,000 aiga Niu Sila e silia ma le 10% o latou tupe maua o loo faaalu e totogi ai latou pili o le moli eletise. Ua maualuga tele lea 10% o loo faaalu e aiga taitasi mai latou tupe maua e totogi ai latou pili o le eletise. Ua aliali mai ai i lea su’esuega, e 47 pasene o aiga i Dunedin ua le mafai ona totogiina pili o latou eletise, ma ua i’u ona tula’i mai ai ni faalavelave. Ua iai nisi o tagata matutua ua maliliu i le vaitaimi o le malulu ona ua le mafai ona totogiina latou pili o le eletise. O nisi o aiga ua maua latou fanau i ma’i o le sela e mafua mai i le malulu o fale o loo nonofo ai, ona ua taumafai aiga e sefe le pili o le eletise. O leisi itu, o le tausaga 2011 na faamau ai e silia ma le 30,000 aiga i Niu Sila na tape latou moli, ona ua le mafaia ona totogi pili o le eletise.
O le faiga faavae fou lea a le Leipa o le faatu o le kamupani fou a le Malo – le NZ Power – ina ia taofiofi ai le soona pili o aiga ise tau taugata o le eletise e kamupani ia o loo gaosia ma faatauesea le malosi faaeletise.
O lea faiga fou lea e sefe mai ai le $230 agai i le $330 i aiga taitasi mai pili o latou moli i le tausaga. O le a pau ai foi pili o moli mo pisinisi laiti i le va o le 5-7 pasene i le tausaga. O le a faaopoopoina ai foi leisi $450 miliona i le tausaga e fa’ataavalevale i le tamaoaiga o Niu Sila ma maua ai leisi 5000 o galuega fou.
O le faiga lea e pau ai le $500 miliona mai polofiti o loo masani ona maua e ia kamupani gaosi eletise, ma o lea $500 miliona o le a fa’asafua i aiga taitasi e auala lea i le pau o pili e totogi mo le faaaogaina o le eletise.
O le aso Tofi o le vaiaso nei e faalauaitele ai e le Malo le Tala o le Tupe mo le tausaga 2013-2014. Seia silasila totoa le tatou Atunu’u poo iai se fuafuaga a le Malo ina ia fesoasoani ai i aiga taitasi i le taugata o le soifuaga, ae maise pe faataua le faapau o le totogi o le moli eletise, pe leai.
Afai e leai, o lona uiga o loo ave lava le faamuamua a John Key ma lana faigamalo iai latou e tele mea. Ae maise pisinisi tetele ma kamupani tetele o uo mamae ia a le National.
O LESONA MAI IA PAREKURA HOROMIA UA MALIU
Se’i fai atu sa’u tala e uiga ia Parekura Horomia, le faipule a le Leipa lea ua maliu. Ou te manatu e tele lesona e maua mai le olaga o Parekura mo tatou o tagata Pasefika o loo nofomau i Niu Sila.
O Parekura Horomia sa avea ia ose uo mamae ia te a’u. O ia o se tagata sa ou matua talitonuina ma fa’atuatuaina. Sa faapena foi ona fa’amoemoeina a’u e Parekura. O ia o se tagata e tautua tele mo le manuia o ona tagata, ma e le i galo ia te ia le mafuaaga na o’o ai i le palemene ona o le unai a tagata matutua o lona nu’u o Ngati Porou ina ia fesoasoani i tagata Maori.
E toatele nisi o tagata Pasefika mai lava i Invercargill seia paia Far North e masani lelei ia Parekura ae le i ulufale i le palemene e avea ma faipule. E mafua ona o Parekura sa avea ma faatonusili o le matagaluega sa taua o le Community Employment Group. O lea matagaluega sa maua ai le fesoasoani tupe mo faalapotopotoga tumaoti ma ekalesia e faatino ai le amataga o latou polokalame, ae maise polokeki e faafaigaluegaina ai tagata. Sa faapea foi ona maua ai le fesoasoani a le toatele o faalapotopotoga ma ekalesia a le Pasefika. Ona o lea matagaluega sa faavae i le talitonuga e mafai lava e le komiuniti ona faafaigaluega tagata pe a iai se matagaluega a le Malo e lagolago atu io latou taumafaiga poo le amataga o latou polokeki.
O lea foi matagaluega sa faamuamua lava le fesoasoani i tagata Maori ma tagata Pasefika, ma o le toatele foi o le aufaigaluega na’o tagata Maori ma tagata Pasefika, ma sa faataua le faaaogaina o le gagana, tu ma le aganuu fa’a-Maori. Sa faapea foi ona fa’afaigaluega tagata mai le Pasefika – Samoa, Toga, Rarotoga, Niue ma To’elau – ae maise matou e malamalama i le gagana, tu ma le aganuu o nei atumotu o le Pasefika.
O le talitonuga mausali a Parekura e taua tele lona aganuu ma lana gagana, ma e ese foi le fiafia o le alii pe a vaai mai ia te a’u o lea oute faaaogaina la’u gagana ma o lea e faataua ia te au la’u aganuu.
O le matou feiloaiga ma sui faipule mai palemene eseese o atumotu o le Pasefika i le masina o Aperila, sa tapega ai e Parekura se ‘powhiri’ fa’a-Maori e fa’afeiloai ai e le Palemene a Niu Sila sui faipule mai le Pasefika. O lea feiloaiga e ui e toatele le au Maori sa fia lauga, ae na avatu ai a’u e Parekura (ina ua maea le matou soalaupule ma Peseta ma Leau) ina ia fai a’u ma sui o faipule o le Pasefika ma tasi o failauga e lagolago ia Parekura ma Pita Sharples e lauga e fai ma sui o le Palemene a Niu Sila e fa’afeiloai ai sui faipule mai le Pasefika.
O nisi o taimi e tua’i mai e Parekura faapea ua tele le ‘kai moana’ poo taumafa mai le sami e pei o le pipi, kugage, toheroa – ua soona la’u ma ua le toe maua talu ai le soonafai e tagata Samoa, Toga ma le au Asia. Sa talitonu Parekura e le’o vaai mamao tagata Pasefika ia faasao nisi taumafa mo le lumanai.
Ona o’u tali lea iai e leai e mafua mai ona le toe maua le kugage poo le pipi ma le tuheroa ona o loo faatau e tagata Maori i faleaiga a Saina. Ae na’o le ata lava o si toeaina ma faimai e tatau ona iloa uma lava e Maori e taua le faasao o le ‘kai moana’ mo leisi augatupulaga o loo fai mai.
Sa vaai mamao lava Parekura mo le manuia o tagata lautele, ae maise tupulaga faimai.
O le agaga moni lava o Parekura sa naunau ia galulue fa’atasi Maori ma tagata Pasefika aua e tutusa lava lu’itau o loo feagai ma Maori ma tagata Pasefika. O leisi ua silafia foi e Parekura e toatele lava tagata Maori ua faaipoipo ma fai aiga i tagata o le Pasefika. O leisi, sa silafia lelei e Parekura o soo se taimi lava e faaletonu ai le tamaoaiga o Niu Sila, e muamua lava vaea tagata Maori ma tagata Pasefika mai galuega. E le gata i lea sa silafia lelei e Parekura o le toatele lava o faipule papalagi e le’o silafia le faigata o le olaga o loo feagai ma le toatele o tagata Maori ma tagata Pasefika.
O nisi foi o taimi ua faaali sa’o lava e Parekura lona le fiafia i nisi o faipule Maori ua maua mea ae mumusu e fesoasoani i tagata Maori, ma ua tele ona faitio i Maori. E ui o se tagata e loto maualalo ae e le alo lava faamatalaga tu’usa’o a Parekura, ae e le faapea foi o se tagata e ita faamoemoeina. E faaali lona ita poo lona le fiafia ona uma ai foi lea.
Faimai le molimau a le faifeau sa taitaia le toe sauniga a Parekura, o toe upu a Parekura mo latou i Ngati Porou ia galulue faatasi ia – ‘feed the people, feed the children’ – ia fafaga le atunu’u, ma ia fafaga tamaiti.
E foliga mai o le sini autu lea sa avea ma taiala poo le vaai mamao o le olaga faigaluega a le alii o Parekura. O le toatele o molimau i lona toe sauniga mai lona aiga, faipule Maori, taitai o iwi esese a Maori, le aufaipisinisi a Maori, ma le aupolofesa mai aoga maualuluga, sa galulue faatasi uma ma Parekura e faatino lea sini autu – ia fafaga le atunu’u, ia fafaga tamaiti.
Amuia lava Parekura ma Maori sa tasi le latou sini autu poo le vaai mamao o loo avea ma taiala io latou olaga faafaigaluega.
Talofa e, poo lea le sini autu mo tatou o tagata Pasefika ua avea Niu Sila ma o tatou nofoaga tumau. Talofa e, poo lea le tatou vaai mamao mo le manuia o tatou tagata ma le lumanai o Niu Sila.
Ina ua taunuu atu le afioga ia Afoa ma le faletua o Lydia Sosene, se tasi o sui o le komiti a le Auckland Council mo Mangere- Otahuhu faatasi ma nisi o le komiuniti mai Toga e momoli atu le ie toga tele ma le siapo toga ma le teutusi ona ave loa lea o le matou sii alofa. O ia meaalofa sa sao iai le Pasefika a le Leipa ma sa faapea ona faaoo i luma o le Malae o Hauiti i luma o le aiga o Parekura ma le nuu o Ngati Porou e momoli iai alofaaga mai tagata Pasefika o Niu Sila.
Sa talia ma le fiafia ma oute manatu e taua pea le faamausali o le tatou galulue faatasi ma Maori mo le agai i luma.


c: text/html

text:
Oti
O le 'oti totonu o le atunuu (Capra hircus / Capra aegagrus hircus) o se mamele totonu o le atunuu. E sau mai le 'oti o le vao. 'ai e tagata a latou mea e' ai, inu o latou susu, ma faaaoga lo latou fulufulu ma paʻu. Faatasi ai ma le susu 'oti, e mafai ona faia sisi, faatasi ai ma isi oloa taususu. O nisi faifaatoaga faaaoga 'oti e aai ai laau o le te le manao faifaatoaga, valaauina vao. O isi taimi, o le o loo faaaogaina 'oti e tausia mutia ma isi laau mai le mauaina foi le umi. O le 'oti totonu o le atunuu ei ai atigivae vaevae, o se' ava umi i lona auvae, a iʻu puupuu e liliuina i luga, ma nifo e ola aʻe mai le ulu i se loʻu.

robotstxt: allowed

filter: keep


text:
Ole Aso Toonai na tuanai atu na faataunuuina ai le taamilosaga lakapi pa‘i (touch rugby) a tupulaga Samoa ile pitonuu o St Albans ile aai o Melepone. Ose aso matagofie ile susulu ole lā na mafanafana ai le aso mai le malulu ole savili, a‘o gasolo atu nai o latou tauaiga, uo ma Samoa e nopiai lata ane e maimoaina lo latou faamoemoe. Na amata le taamilosaga ile solo a ‘au e fā na vaevaeina iai le taamilosaga, ole ‘au a Samoa, Fiti, Niu Sila ma Ausetalia.
Na saunoa se tasi ole komiti na faafoeina le faamoemoe le susuga ia Telemeke Kalepo, o lenei taamilosaga ose fuafuaga sa fauao faupo ina ia faalautele ma faatāuaina ai soifuaga o nisi o nei alo ma fanau talavou ale atunuu mai soifuaga o soifua ma ola ai.
E lē gata i lea ole tapue ai o ola o nisi o fanau e lē o mautonu pe maua se sootaga ma aiga, ekalesia ma mātua. Ua tele masina o fai pea taaloga faasamasamanoa i afiafi taitasi, ma vaaia le faatupulaia ole toatele ole tupulaga e agai atu ma fiafia e taaalo ma faaafu faatasi ai.
O lea na a‘e ai se manatu mole faamoemoe e pei ona faataunuuina ile Aso Toonai. Na faatau lava ele tagata lona ofu taalo ile lanu a lona atunuu ua tofi iai, ae na lolomi faatasi e pei ona sa matagofie ma felanulanuai ile malae.
Na mae‘a le solo mālie a ‘au i luma ole fale matamata sa afifio ai le Aufaigaluega tainane le tapuaiga a tupu ma tamalii ole atunuu. Na saunoa faafeagaiga i upu timai ma apoapoai ma tatalo faamanuia atu mole alofaiva ile faagatama. Na saunoa faafetai le faatamā ole taamilosaga le fetalaiga ia Sa‘u Faitala Tagoa‘i, ma amataina ai loa taaloga, na faamalieina finagalo ole aumaimoa i uiga mālie male tausaafia ole toatele o nei tupulaga, aemaise ole gagana faaaloalo sa maitauina.
Ole iuga la ole taamilosaga na sola le ‘au a Fiti male talita ole uluai tausaga, ina ua malolo ai le ‘au malosi a Niu Sila, tulaga tolu Samoa ae ui ina tulaga fā Ausetalia, ae na sola male faailoga ole togiga manaia, ole au maopoopo na maua e Samoa, tama taalo junior ole taamilosaga na maua e Sione Tuputala, ae ole tama taalo sinia na maua e Jimmy.
Saunoa le susuga ia Telemeke ua iai le faamoemoe mo se aso mo aiga a‘o lei oo ile Kirisimasi e valaaulia uma ai aiga o tupulaga nei e fiafia faatasi ai. Na maau le komiti male faatamā i faaaloaloga mole aufaigaluega ma faamae‘aina ai ile tatalo.
O sui ole komiti ole faatamā o Sa‘u Faitala Tagoa‘i, Telemeke Kalepo, Moemei Fuatai ma Fifita Maagiagi, ma faafeagaiga sa fai ma faamasino o Pastor Tanielu Atioo, Pastor Uiga Smith ma Pastor Atapana Poe.


text:
I le vaega tutotonu o le tupe o loo i ai le fuainumera "10". I lalo o le fuainumera faaupuga ekalesia "TENGE". I le vaega pito i luga ua faaalia ai le outlet octagonal teuteu. I le pito i lalo o le elemene o le teuteu o le atunuu. O le faataamilosaga o se augutu ola aʻe ai.
I le middle o le tupe o loo i ai se faatusa o le faatusa o le Republic o Kazakhstan, i le vaega pito i lalo i le tausaga o mataupu "2006". le faaupuga "Kazakhstan Respublikasy" o loo tu i luga o le faataamilosaga.
O le nofoaga o se tuufaatasiga tumaoti o mea ma ua se lē tufuga faamatalaga ma punaoa faaleaoaoga. Faamatalaga uma sa maua mai punaoa lautele. E lē faaaogāina le pulega mo tusitala o le mea e faaaogaina. Aia tatau uma ua i ai i latou e umia


text:
O le a le Afi?
O se tasi aso sa ou fa’alogo i le tala ma sa ou mafaufau iai. Ose tama talavou, e aoga i le univesite sa i totonu ose potu, sa ia fa’alogologo i musika e sili ona ia mana’o iai (ROCKING). Ma sa ia fa’aleoteleina lana la’au pese. Ma i le pao ma le leo tele o le musika, ua ia le lagona ai le leo o le sailini i totonu o le fale. Ma ina ua sauni e tu’ua le potu ma tu’u ana tusi i totonu o lana ato, ma tuu ifo loa i lona tauau. Ma sa ia tatalaina le faitoto’a, ma sa feiloai ma le tamaloa fuimu o lo’o iai le pulou fuimu, o le mea manava, o le to’i, ma o lo’o siomia e le mumu o le afi ma le asu.
Ma sa faigata ia te ia pe fa’apefea ona alu i fafo, aua ua ia leiloa ina o lo’o ua lamatia lona ola i le afi.
Afai e te leiloa e iai le afi, ma e te leiloa ona sola ese mai ai. Afai foi ua e iloa ina ua e leiloa, ma ua e leiloa e te mana’o mia se fa’aolataga. Man ou te fai atu ia te oe o le fale lea ua mu.
O lea ua iai le Fa’afitauli
Ole Tusi Paia o lo’o fa’amanino mai pe afai o tatou e agasala, ma ua leai se fa’amoemoe mo le ola e fa’avavau. Roma 6: 23 Fai mai, “o le totogi o le agasala o le oti lea.” Ma o lau avega e pau lava ia te oe. Ma e tatau le oti i a’i tatou pe afai ua agasala. “F a’atali i se minute,” ma ua e mafaufau ,ua e le agasala, ma o a’u o se tagata lelei. Ma e le pei a’u o se tasi ua fasi oti ina se tagata.”
Moni ea pe sa’o oe ma a’u e sili atu isi tagata e te iloa latou igoa. Ma o oe ma a’u foi e le o iai i le tulaga lea e mana’o ai le Atua. Fai mai le tupu o Tavita e fa’atatau i le tagata ma ona uiga:
Ua fai ifo le tagata valea i lona loto, e leai se Atua Ua leaga lava i latou ua inosia a latou amioga e leai lava se tasi ua amio lelei. Na silssils mai le Aua mai le Lagi i le fanau a tagata ina ia silafia pe iai se tasi ua poto, o se nate sailia le Atua. Ua latou taitai foi i tua ua leaga fa’atasi ua leai se tasi ua amio lelei, e leai lava se tasi. — Salamo 53:1-3
A tonu o ia manatu e sa’o ma fa’amaoni Afai tatou te faia se mea sese. Fai mai Roma 5:12
O lenei fa’apei ona o’o mai le agasala i le lalolagi i le tagata e toatasi o le oti fo’i ona o le agasala ona o’o mai lea o le oti i tagata uma lava aua ua agasala uma lava.
Ma o i tatou o tagata agasala. Ua leiloa i tatou i fa’afitauli . Ma ua mana’o mia le fa’aolataga.
O le Tala Lelei lea
O le uiga moni po’o le fa’amatalaina o le Tala Lelei. Ma o le fa’amatalaina o lea upu “tala lelei” o le feau o Iesu sa maliu o IA ma toe tu mai aua le fa’amagalo ina o tatou agasala. Ma ole Tala Lelei sa fa’apea ona iai i fuafuaga a le Atua mo le tatou fa’aolataga. E ala lea i le auina mai Iesu ma le Agaga Paia ina ia fa’ailoaina mai ia te’i tatou le ala lea i mea ua tusitusia. E fa’apea foi i le afi e iai auala e mafai ai ona tatou sosola ese mai ai, ma e leai se fa’aletonu.
Ma o le finagalo o le Atua e le mana’o ina ia leiloa se tasi (2 Peteru 3:9). Ma o lea ua tatou iloa oi tatou ua leiloa. E fa’apefea ona fa’asaoina i tatou? (Faitau Galuega 2:37 ma e le se fesili fou lea.) Ma ole tali lea na aumai e le Atua mo’i tatou.
Fa’asaoina mai i Fuafuaga a le Atua
Fa’alogo — Ma o le tama talavou lea e i tala sa fa’apea ona le lagona ina le leo o le sailini. A’oa’oina ma malamalama e amata lea i le fa’alogo. E a’oa’oina i tatou pe a iai fa’afitauli. E tatau ona tatou iloa ona sosola ese mai i fa’alavelave. O lea tatou te iloa pe a fa’alogo i fa’atonuga a le Atua pei ona fetalai mai Iesu.
E moni e moni ou te fai atu ia te outou o le fa’alogo mai i a’u upu ma talitonu ia te Ia na IA auina mai a’u, ua ia te ia le ola e fa’avavau, e le o’o fo’i le fa’asala ia te ia, aua ua o’o atu iai le ola sa i le oti — Ioane 5:24
Ma e te iloa o fea e amata ai? Ma e amata i le fa’alogo i mea o loo fetalai mai ai le Atua ia te i tatou.
Ma e faigata ona fa’alogo i fetalaiga a le Atua i isi taimi ,aisea ona o le tele o leo i tatou olaga. Ma e tatau taofi ae amata ona va’ai i mau o le Tusi Paia ma o se laasaga muamua lea e silisili lona taua.
Talitonu — Ma o le fa’alogo e le suia ai so’o se mea. Ma o tamaiti e latou te fa’alogo i latou matua i so’o se mea, peitai e le fa’apea e talia mea uma e fai atu ai latou matua. O le suiga e amata lea ona fa’atino pe afai e amata ona fa’alogo ma talia. Ma o le Tusi Paia ose Upu e fa’ataua pe afai e talia ina le moni ma fa’atino ina. O le upu “fa’atuatua” Eperu 11:6 tatou te faitau e le mafai ona fa’amalieina le Atua pe a leai se fa’atuatua ia te Ia. ia matua talitonu o lo’o soifua o IA Ma ia matua saili ia te IA. Ma o le fa’atuatua na o le pau lea o le auala e fa’aali atu ai lo tatou talitonu.
Siaki ina o Tatou Loto — O le tele o tagata ua mafai ona latou fa’alogo i le Tala Lelei, ma e le o tagata uma latou te fa’atino ina, aua e le mafai ona suia i mea ua fa’alogo iai.
O le fefe ose tasi lea o mea e mafai ai e i tatou ona gaoioi vave. “Pe afai o se mea o fefe tele ai. O le tusitala i le tusi a Eperu “ia tatou piimau i aao o le Atua soifua” (10:31) Ma atonu e iai taimi e te lagona ai le loloto o le fa’anoanoa i se mea nae faia i aso ua tuana’i (2 Korinito 7:9-10). Ma o mea e silisili ona malosi e fa’agaoioina pe iai le alofa silisili mo le Atua (Roma 2:41; Ioane 4:19). Pe o tatou gaoioi ea i le fefe, fa’anoanoa, alofa, po’o se isi lava mea? Ma i le taunuuga, o le mea sili o le suia lea!
Salamo — Talanoa i le fefe po’o le mata’u, e fa’apefea pea o’o mai le fefe: “Vagana ua e matuai salamo, nei fano outou uma”? O loo fetalai Iesu Luka 13, e le fa’atasi ae fa’alua ona fetalai atu o ia i le motu o tagata o loo fa’alogologo ia te IA. Afai e leai se suiga, e fa’apea ona le maua e outou le fa’amoemoe lea o le ola e fa’avavau. O le mea sili le maulalo, ona o loo iai i tatou i le fa’aletonu , ‘aua o i tatou e agasala. O le Salamo e fa’ailoa atu ai i le Atua, e tatou te mananao e ola ise olaga fou, ma auala fiafia (Galuega 26:19-20).
Tautino — E le mafai ona ou alu e a’e i le maea, e vagana ua ou iloa ina e fa’asao ina ai au. E a ia oe? Ma ou te le tuuina foi lou fa’amoemoe i le ola e fa’avavau ia Keriso e vagana ua ou mautinoa o IA lava lea o loo fetalai mai. E a ia oe? O le Fa’aolataga e manao mia le tautino i o tatou gutu o Iesu o le Alii (Roma 10:9).
O le ta’utinoga o lo’o tau atu a i i le lalolagi o oe ua e mautinoa ua e talia ina ia Iesu Keriso o le Alo o le Atua. Ma o le Atua o le lalolagi atoa. E fa’amaoni o IA. O le Atua na’o IA lava e toatasi. E na’o IA e fa’amoemoe iai oe ma a’u.
Ia Papatisoina — O le mana’o o Iesu ia te oe ma a’u ina ia fa’atasi ma IA ina ia tatou iloa uma mea na mafatia ai ma sa o’o iai IA. Ma ou te fa’afetaia ia puapuaga mata’utia tiga ma faigata na iai Iesu, a o i tatou ua sa’oloto e le lagona le matuitui o le tiga na iai o Iesu. Sa maliu ma tanumia ma toe tu mai o IA na i le oti. O lo’o fetalai mai….
- Ole oti lea i le olaga tuai — e amata lea i lou salamo pei ona fa’amatala atu muamua
- Ina ia fa’atofuina i le vai — aua sa tanumia o IA i le palapala , a’o i tatou e tanumia i totonu i le vai.
- Ma toe tu mai i luga i le vai i le ola fou — ua maua le agaga paia ua fou — mama ma fa’amagaloina ai i tatou ona o IA.
Ma o le fa’atauaina o le papatisoga (Roma 6:3-4). Ma o le papatiso ina ia Keriso o lou ofu lea po’o le tu’uina ia Keriso (Kalatia 3:27). Ma e ese le matagofie o foliga! Pe afai e te manao e ofu ia Keriso, e ala lea i le taulaga alofa na saunia e Iesu, ina ua ou mana’o e papatiso ina po’o le fa’atofu ina i le vai ona o IA.
Solaese mai i le Afi — Fa’afetai tele i le tama talavou lea sa i le tatou tala sa fa’apea ona fa’asaoina mai, ae lei oo iai le afi. Peitai o e manatu na ia nofo i lalo ma ia iloa e fa’asaoina o ia, ona o le manaia o le nofoaga lea, ma leai se mea e faia i lona ola atoa? Ma ou te iloa e leai!
E le na ona tatou nonofo i lalo ina ua uma ona avea i tatou ma fanau a le Atua. O le sauniuni ina mo le fa’aolataga e le na o le pau lea, pe gata ai. Ma o le amataga lea o le olaga sili lona taua ma fiafia tele i fa’amanuiaga ua folafolaina mai i mea ua fa’amoemoe iai. O le faia lea o galuega lelei ma auaunaga e ala lea i tapuaiga. O Kerisiano ua alu le latou taimi i lenei lalolagi, ma lo latou iloa ina e iai le vavalalata ma le Atua e ala lea i le auaunaga ona o Iesu, na IA fa’asaoina i tatou ma ia sauniunia le nofoaga matagofie, o le tatou aiga lea i le Lagi (Ioane 14:2-3).
Afai o i iai sau feasili e uiga i Fuafuaga a le Atua. Fa’amolemole fa’afesoota’i mai (tuatusi o i lalo). Fa’afetai tele.
Copyright © 2012 Jeff Darby and Trevor Major. All rights reserved. Translation by Elaine Leota


text:
A‘o fetuleni mai le tele o mau ekalesia fou oloo faavae ma faatutū, atonu oloo ile lalolagi le soifua saoloto e faia ai filifiliga ole loto ole tagata, ma ose tulaga e lē ono faatapulaaina lea vaega aemaise lava i atunuu i fafo auā e lē pei o Samoa e iai pule mamalu a alii ma faipule e tapu ai i nisi alalafaga, ae o fafo e pule a le sitafune ile la o lona vaa pau lava le auga ia faavae ise ala moni male faamaoni ma ia sao ai le tapuai ile Atua ae sili ai ona maua le fiafia e tagata tapuai.
Ina ua mae‘a ona faapaia toeaiina ma faavae le ekalesia “Seventh Day, Day of The Lord” ile amata mai ile ono masina ua tuanai, na atofa ai le Aso Toonai aso 24 o Setema e faapaiaina aloaia ai le Ekalesia Aso Fitu, Aso ole Alii ma ua malaga le galuega ile taimi nei.
Ua vaaia le toatele o latou ua mafuta mai ma avea ma matafale faavae ale ekalesia e pei ona iai le fuainumera e 13 matafale ma nisi oloo tau faamautu. Ole sini autu ole faamoemoe ole susuga ile faafeagaiga, o nisi o i latou nei ua leva e lē o toe lolotu ae o ana galuega asiasi lea ua toe mafai ona mafuta ane ai ma latou tapuai faatasi, ma ose agaga fiafia lea e viia ai le Atua. Na amataina ise lesona, sosoo ai le lauga ona alo lea ile taumafataga ma ta‘ape ai le filialii ma na vaaia le toatele o i latou na mafuta atu e lē gata o sauniga ae faapea foi le faamoemoe ile aso faaiu.
Ole Aso Sa ua tuanai 25 o Setema, ose aso lea na talo ai le toatele ole auvalaaulia faapea aiga uma o matafale nei, ina ia auai faatasi ise fiafia mase faiga‘ai ose taumafataga e faafetaia ai le Atua ona ole pisi tele ile tau fofoaina mai male tau amata faatuina o lenei ekalesia ae o lenei ua tau lau ole faamoemoe. Ole taitai ole ekalesia poo le faafeagaiga ole susuga ia Pr Faamalologa male faletua ia Tamara Fuesaina male nofoaalo oloo tausia le aulotu.
E lē ose aulotu e faamalosia ini meafai pau lava le lauga tauave ale faifeau ia tautuana le sefulua‘i ale Atua male taulaga masani e pei ona ta‘ua mai le tusi o Malaki e 3.
Talu lava na amata mai le galuega e lē o iai se totogi ole faifeau e pei ona finagalo iai nisi ole aulotu ae ole saunoaga ale faifeau, “E tāua le agaga ole tagata ia fiafia i lana auaunaga, ole mea sili lea ona tāua e sauni fiafia ai mole lagi male ola e faavavau.”


text:
Teritori i Matu
O le Teritori i Matu o se teritori o Ausetalia le feterale i le ogatotonu ma le itulagi i matu tutotonu. E faasoa tuaoi i Ausetalia i Sisifo le itu i sisifo, i Ausetalia i Saute le itu i saute, ma Kuiniselani i le itu i sasae. Ina ia le itu i matu, o le tuaoi o le teritori e ala i le Sami Timor, le Arafura Sami ma le to o le Carpentaria. E ui lava i lona nofoaga-i le tele 1.349.129 kilomita faatafafa, ua avea ai ma vaega-o le lona tolu pito i tele Ausetalia feterale ua sparsely nonofo ai. O le faitau aofai o tagata o le Teritori i Matu o le 243,700 (2014) le faia o le itiiti ifo populous o setete tetele valu a Ausetalia ma teritori, i le itiiti ifo i lo le afa o le toatele o tagata o Tasmania. Na uluai vaai i le talafatai o le teritori e ala i Europa i le seneturi lona 17. sa le Peretania muamua Europa e taumafai e foʻia ai le itulagi o le gataifale. Ina ua mavae le tolu mafai taumafai e faavaeina se nuu (1824-1828, 1838-1849, ma 1864-66), sa ausia ai le manuia i le 1869 ma le faavaeina o se nuu i le taulaga Darwin. O aso nei o loo faavae ai le tamaoaiga i tagata tafafao maimoa, aemaise lava Kakadu paka le atunuu i le pito i luga ma le Uluru-Kata Tjuta paka le atunuu (Papa Ayers) i le ogatotonu o Ausetalia, ma le laʻuina. O le tupe faavae ma aupito tele aai o Darwin. O le faitau aofai o tagata e le o taulai i itulagi talafatai ae i le alatele Stuart. O le isi nofoaga autu o (i le faasologa o le tele) Palmerston, Alice Vaipuna, Katherine, Nhulunbuy, ma Tennant vaitafe.


text:
Faamanuiaga o le atoaga o le 50 tausaga o le tofa a le tulafale alii ia Fiu Lonetona Fiu Iosua o Melepone.
O le viiga e foi pea i le Atua i lana pule faasoifua ua mafai ai ona e aulia manuia lou 50 tausaga i lenei masina o Novema.
Agalelei le Atua ma faaopoopo pea nisi aso se tele auā tiute ma faiva o le galuega a le Matai faapea totonu o lou aiga Faamanuia le Atua i lou aso soifua ma ia manuia.
Alofaaga e auina atu i si ou tina pele ia Leauta Fiu Iosua, Fiu Talosaga ma Leatuao ma le nofaoaalo, Mata‘u Opelagi ma le faletua ma le aiga, Mata‘u Iosefatu ma Tafale ma le nofoaalo, Niniva ma Tii ma le fanau.
Faapea alofaaga mai lau Uarota o Tullamarine. Momoli atu foi alofaaga mai ia Tasi ma Sione faapea Faaola Misipati ma le faletua ma le nofoaalo, silisili mo oe mai si ou afafine ia Vaiola ma le tautoga, afe ma afe mai si au tautoga o Merita Fiu Iosua.


text:
Category: SAMOA
O le isi itu o le Parataiso
Ua mae‘a nei ona pueina le ata tifaga fou ua faaigoaina, “O le isi itu o le Paratasio”, o lenei...
Tu malosi le Malo o Samoa e puipuia aiātatau o tagata uma
“Ole manatu autu ua ‘au‘au iai le aso faamanatu o lenei tausaga o aiātatau. Ole valaauina o oe ma...
Maua uma nuu o Fesoasoani fou ale ekalesia Katoliko
E lē na‘o Faifeau Fesoasoani faauu na maua o latou nuu e galulue ai. Na maua foi ma nuu o...
Naunau le Palemia e 100 afe faaopoopoga o tagata Samoa
E na‘o le limaafe tagata ua faaopoopo ile faitau aofai ole atunuu e pei ona faailoa ile taunuuga...
Saili auala faalelei atinae tamaoaiga o Samoa
E sefulu vaega tetele ua lima taitaiina ai le Taiala mo le Atinae o Samoa mai le tausaga lenei ole...
Faatupe e Ausetalia alalaupapa mo taimi leaga ole tau
O Ausetalia le isi Malo sili ona matamau pe a oo ina liliu e sasaa mai lona tamaoaiga tau tupe e...
Fesiligia le Kapeneta ile faamalolo lē tumau o leoleo sinia
E lē o iloa poo afea e faagasolo ai le suesuega ase Komisi suesue ole a filifilia ele Malo e...
E 24 tausaga o taatitia talosaga apili
Ole umi o taatitia mataupu a aiga ile faamasinoga o talosaga toe iloilo a le faamasinoga o Fanua...
Tatala aloaia le taulaga fou o Samoa
Ole fuafuaga ole taulaga faafou, poo le poloketi ua faaigoa ole Waterfront Plan ale HRPP, lea na...
Siamu Samoa i fale faaee pasese faaonapo nei
Oloo faia feutanaiga ina ia mafai e vaalele tetele o isi atunuu ona afea Samoa”… Palemia Ua malaga...
Taofia le galuega o tuugamau ile Aai o Niue
E ui ile matagofie o taualumaga ole faamanatuina ole 150 tausaga talu ona faavae le lotu LMS/EFKS...
Faamausali o la sootaga i Niue
O Moefaauo Kepu e tupuga mai le susuga ile faifeau Niue o Kepu na galulue ma lona faletua ile...
Leai se faaaloalo sola le galulue faatasi o Leoleo
Na mae‘a loa le fono ale Kapeneta ile Aso Tofi ua mavae na suia ai le Minisita ole Matagaluega o Leoleo lea ua toe vaaia ele Palemia, Susuga Tuilaepa L Sailele Malielegaoi, ae feiloai le Palemia ma minisita o lana Kapeneta ma le...
140 miliona galuega malaevaalele i Faleolo
Ole ogatotonu ole tausaga ua mavae 2015 na amata ai ona galulue le konekarate faufale mai Saina e...
Talosaga ile pulega ale NUS e faapasi suega ae lei sue
Ole fesili tele lea e lē taumate oloo fesiligia ai le pulega ma faiaoga ole Iunivesite NUS ile...
Saoloto mai sauaga
E valu masina o nofo le tamaitai lenei i totonu ole Campus of Hope. Ole lotoā lea e tasi lava le...
Saini Fiti Uea ma Futuna lagolago uaea o fesootaiga a Samoa
Ole laina o fesootaiga i lalo ole sami ua faaigoaina ole Tui Samoa Cable ole a maua ai e tagata...
Faateia e le talitonu e 259 moliaga ole Komesina
E toatele e lē o talitonu e 259 moliaga ua faia e leoleo faasaga ile afioga ile Komesina o Leoleo...
Tali manaoga o leoleo e fai se Komisi Suesue
Ole autu ole sainigalima a leoleo sinia ma nisi o leoleo fai tā‘ai o sui ole Asosi a Malu ole...
Ono masina o tigaina e saili tupe ona ole alofa
E iva faalapotopotoga ma aoga i Samoa ole a manuia ini foai tupe mai se fesoasoani e selau afe...
Le iloa le mafuaaga ua faamalolo lē tumau ai Samoa Mulinuu Mulinuu
E oo mai lava ile taimi nei e le o manino lelei lava le mafuaaga ua faamalolo le tumau ai le sui...
Taoto i Niu Sila lona fatu fesoasoani iai le Little Angels
E toatasi le alo ole ulugalii o Sili ma le tina o Kolopa Filiga o Salamumu ma Vailele, ua na‘o le...
Niniva ma lē mautonu ua faaui i tua moliaga ole Komesina
O popolega ma atugaluga o leoleo ile filifilia ele Loia Sili le afioga Lemalu Herman Retzlaff, ose...
Tapena ni moliaga faasaga ile Komesina
Oloo tapena e leoleo ni moliaga e faia faasaga ile Komesina o Leoleo oloo faamalolo lē tumau le...
Lafo ese tamaitai upu mamafa i matai Vaiusu
“O faaupuga faapenei e lē faogofie ma e lē taugofie foi.” Ile saunoaga ale tasi o suafa Ulugia ole afioaga o Vaigaga, “ole faaiuga ole vaiaso talu ai na tauaofia ai foi le matou nuu, Vaiusu ma Vaigaga i lana fonotaga. Ma ole isi...
Vaeluaina lagona pe faatulafono tiute ole Matai Sa‘o
Aisea ua aiā ai le Malo ile pulea o tiute ole Matai Sa‘o? Pe ole lisiina atu o eleele faaleaganuu...
“E lē na‘o oe le leoleo ua faasala faafalepuipui”
Na faailoa ele afioga ile faamasino o Vui Clarence Nelson suafa o nisi o leoleo e aofia ai i latou...
Maligi loimata i luma ole faamasino musu e alu ile falepuipui
Ole Aso Toonai 13 o Setema ole tausaga ua mavae 2015 ile afiafi po, poo le itula e fitu sa alu ai...
Ole isi itu o Olinda Woodroffe
E lē ose mea fou le tatala atu o atopa‘u o faila, mo mataupu tau faamasinoga i Samoa ale tamaitai...
“E 18 faletama a lo‘u tamā”… Faapito Peepee-Lafi
E lē o tuumāmāina ele tamaitai faiaoga ia Faapito le tuufaatasiga o nai ona tei, matutua atu ia te...
Faapologa e aitu le aiga ma Leoleo
O le masina fou o Tesema e atoa iai le ono tausaga talu ona tupu le osofaiga a aitu ile fanua ma...
Silasila mamao le Malo toe faatu kamupani vaalele a Samoa
Ua vaaia le matagofie o foliga fou o fale ua fausia e Saina mo le malaevaalele faavaomalo i...
Faaee le suafa Anauli i Tanugamanono
E toaono suli ole aiga ua atofa ole a faaeeina atu iai le suafa Anauli i Tanugamanono ile Aso...
Sauni Minisita lagolago e su faatonu ole kamupani nonu
Ua sauni le afioga Peseta Vaifou Tevaga ma lana loia e faaauau le tagi poo le su ua mae‘a ona...
Ua uo uo foa
Na mafua ona auaufaatasi Peseta Vaifou Tevaga ma Laaulialemalietoa Leuatea Polataivao Fossie...
Saini lima leoleo sinia leai se faatuatuaga ile Komesina o leoleo
E maua le fāsefulu o suafa o alii ma tamaitai leoleo oloo umia tulaga faaleoleo faaofisa poo...
E lē o feinu Falemauga i tanevai a Iapani
E ui ole tele o tupe a Iapani, tusa ma le $43miliona tala Samoa, ua fau ai tanevai ma faamamā,...
Sapo ma talia faailoga BA tomai faatusitala i Samoa
Ua silia ile sefulu tausaga talu ona faaofi i aoaoga o tomai faapitoa le galuega faatusitala ma...
Folafola e Peretania le tele o avanoa o Samoa
Ua salalau tala ile palota a tagatānuu o Peretania ua pulupululima ai le toatele o lea atunuu e...
A‘oa‘oina pagota e faalautele lo latou silafia
Ua tele a‘oa‘oga e faia mo alii ma tamaitai pagota poo i latou oloo nofosala ile falepuipui ona o...
Tatali pea suesuega ole fana AK-47
Ile lua masina ua savalia talu ona faamalolo lē tumau le Komesina o Leoleo ona o moliaga ua molia...
Palolo felanulanuai i Lefaga
E leai ma se tagata ta palolo ole 300 na faamauina ile faitau ale tusitala na ‘ula sana faasolo...
Aliali masaloga ile loia ua filifilia ele Loia sili
Ua filifilia ele Loia sili le alii loia Niu Sila o Paul Dacre QC, nate finauina moliaga ole...
Maliliu faatasi le faifeau ma lona faletua
Ole maliliu ose ulugalii aemaise ai ole faafeagaiga ma lona faletua ma fai faatasi lo la...
Maua ele Samoa Sevens Sir Gordon Tietjens
Ua lē toe po se lilo ile faiaoga fou ale Samoa Sevens. Ua faamaonia ai nei le avea o Sir Gordon...
Faamagalo Lomeo i lona tina
Na ou faalogo loa ile mea o iai lo‘u tina o‘u alu loa iai e sue i Mapuifagalele. E faamatala le...
Manaomia faleaoga fou mo fanau a Vaoala ma Vailima
Ole tausaga e 1954 na faavae ai le aoga tulagalua a Vailima ma Vaoala ma ua 62 nei tausaga talu...
Tele tausaga e soifua ai pe a loto faamagalo ma lelei le loto
E logo lelei saunoaga ale faafeagaiga le susuga Gasu Misikupa na taiala ai le sauniga lotu ole...
Toese fia fai aiga
Ole tala muamua lava a Toese ina ua fesiligia ele tusitala poo le ā se mea e sili ona manao iai,...
Tapuni Yasaki motu le pa‘u falaoa
E ui e faapea sa laumanuia tala ile tapunia ole kamupani tele ole Yasaki i Vaitele ae ole...
E moni faaaliga, e moni foi Roma
Ole Aso Faraile ole vaiaso nei e alu ai le malaga Paia ale Susuga ile Toeaina, Reverend Opapo ma...
Mausali sootaga o pisikoa Amerika ma tagata Samoa
A fua ile to‘a luaafe o alii ma tamaitai pisikoa mai Amerika ua galulue i Samoa talu mai le...
Talitane e tausi ai le fanau
Ole aoauli mugalā male vevela ole Aso Sa ole Lotu a Tamaiti, aso 9 o Oketopa 2016, ae oloo moe...
Lē fiafia tagata Samoa i tulafono fou ale Hawaiian Air
E toalua ni alii faipisinisi mai Amerika Samoa ua faato‘ai atu nei se la tagi ile US...
Manaomia taiala e lipotia ai manaoga faapitoa
Ole ā se lagona ole tagata e atoatoa lona malosi pe a taia ini faaupuga mai se gagana e faauigalua...
E ū i lalo le ulu ole faiavā
“A alu o‘u faiva e usu ile taeao ile sua ole tai, ole taimi lena e fagota ai le vaga. E alo atu...
Tuua Samoa ele minisita lagolago e lei uma le faamasinoga
“Sa lē tatau ona malaga ese male atunuu, e lei mae‘a le faamasinoga”…Faamasino Na matuā...
E 9.14 miliona le totogi o taitai ole atunuu
Atonu oloo tuufesili nisi pe fia ni tupe oloo faaalu ele Malo e totogi ai i latou oloo taitaia le...
Taumate le igoa ole toeaina ua maliu
“Ua fai si leva o matou nonofo ma si toeina.” Ile faamatalaga ale tamā ia Si‘alei o Faleatiu, ole afafine ole toeaina ua maliu e nonofo ma lona atalii. Ae ile uma ane ole faatalanoaga male tusitala, sa ia taumate le suafa o le...
Fuli Leauvaa e faamatagofie le nuu lagolago atinae o tulisi
O nai masina e lei mamao atu na faaopoopo atu ai ile Minisita o Leoleo le afioga Sala Fata Lisati...
Amanaia ma faatāua tautua a Malu ole Malo
“Faafetai mole tautua ona e lē faigofie, faafetai foi ile tautua atunuu male tautua Malo” Ole...
Faapulou ile solo ae toso ile togavao
Na a‘e le faiva ole tamā ole teineitiiti 12 tausaga le matua, ona tuli lea e lona tamā e ave i‘a...
Leai se leoleo poto faapitoa suesuega o laau malosi
Ua iai leoleo ua aoaoina faapitoa i suesuega o tulagalima poo finger print, ae e leai se leoleo ua...
O ai e manuia ile 100 eka a Vaiusu?
Ua iu manuia le fuaina o eleele o Vaiusu. Ole galuega na amata lava pei ona taupoina. E ui ina sa...
Taifau sasau faatusa iai ni ‘au tusitala
Ole galuega tau logologo a tusitala male au faasalalau e ta‘ua ile gagana peretania o watchdogs...
Faatali ise finagalo ole Autoeaina pe toe maua tofi faifeau
Ile fā masina ua savalia nei talu ona tuanai le aveesea o tofi faifeau male tofi failautusi aoao...
Fautuaina le faatāua ole gagana faitaga
O tagata logonoa poo i latou e faaletonu le faalogo e lē faigofie pe a taumafai atu e fesootai...
Vevela finauga poo ai e tauavea moliaga o Mauga Precious
“E leai sa‘u pisinisi ile finauga ua i luma ole faamasinoga maualuga”… Faamasino Ua valaau faalua...
Liliu Toaipuapuaga ile Ekalesia Katoliko
Ole liu lotu ole tamaita o Toaipuapuaga Opapo Ah Chong ma lona toalua ma lo la alo, e lē ose...
“E! ka fia ‘ai mamoe”
Ua lē lavavā foi e tagata tausami le moa. Ma ua amata foi ona siisii i luga le tau ole pauna moa...
Tumau le faasalaga falepuipui ole alii mai Eleni
Ua soloia ele Faamasinoga Apili le faasalaga ale Faamasinoga Maualuga faasaga i moliaga e lua ole...
Titina le nofotane
Ole lona fitu o itumalo ua oo atu iai le polokalame Nofotane a Malo Aufatasi (UN) male Toomaga mo...
$20m e toe faaleleia ai Tuanaimato
E $20 miliona le seleni e toe faaleleia ai faletaalo ale atunuu i Tuanaimato. Ole tulaga lea ua...
Faatasi ile masina ona tatala i tua pagota i faaiuga o vaiaso
Ole mae‘a ai ole fonotaga ale Komiti ole Palola (Parole Board) na faaiugafono ai le lē toe...
Luluu tupe ile tomai o pisinisi laei
A toe tepa ile 20 poo le 30 tausaga ua tuanai i Samoa, e toe manatua ai nai tina sa faia le taleni...
Sailia pe iai ni paoa ole Loia Sili
E lei mafaufauina ele afioga ile alii faamasino o Vaepule Vaemoa Vaai, ole a fai ni finauga tau...
“Eli se lua ma lafo iai matou ona tanu lea”
“Ole toeaina lea e ese mai lava i isi tamauli na aumai ma galulue i Samoa, ma ole toeaina sa fai...
Taofi ele EFKS ona toe talanoa Rev Opapo i tusitala
E ui e lei mafai ona tuuina mai se faamatalaga aloaia mai le komiti faatonu a Toeaina ole Ekalesia...
Talosagaina le faamasinoga e soloia moliaga ole Komesina o leoleo
Ile toe valaauina ole mataupu faasaga ile Komesina o leoleo oloo faamalolo lē tumau ile taimi nei,...
Siitia tautua ale Toomaga mo Savaii
Ua sefulutasi nei tausaga ole tautua ale Toomaga mo ē Puapuagatia ma ua mautu nofoaga e faia ai lana auaunaga i Upolu e lē gata o ofisa ae o fale ua faamautu ai tamaitai ma tina faapea fanau ua aafia ini sauaga solitulafono. Sa...
O ai e toe sosooa Samoa?
E ui oloo faaauau pea ona faia faatalanoaga faaletausaga faalevaomalo a Samoa e lua, e aofia ai...
Saofai sui Komesina o leoleo i lipoti ae lē faia se faaiuga
“Leiloa pe aisea, loga uiga e faakali se‘i sui aku le isi sui Komesiga ona pasi lea iai ole polo”...
Faamaonia le Pine Siliva a Ele Opeloge
Ua faamaonia le Pine Siliva a Ele Opeloge mo Samoa, mai le Olimipeka ole 2008 i Saina. Ole...
Tatala Faletalimalo fou i Pata Falelatai
Ose sauniga puupuu na faia ile afioaga o Pata Falelatai ile Aso Toonai ua mavae atu nei, e tatala...
Sauni tauvaga tausala Kolisi o Samoa
E toavalu tamaitai ole vasega Tausaga 13 ale Kolisi o Samoa ua filifilia e saili ai se Tausala ole...
Faafeiloai e Laulii sana tamafanau ua pale ile Tausala o Samoa
Ole Aso Gafua masani ale afioaga o Laulii na momoli ai le faafetai male faamalo ale afioga ile...
Ioe e faafā ona faamalosi le tausoga 5 tausaga
“Ou te lē talia le finauga a lau loia ete nofo vaavaaia, ae lē ose faasalaga falepuipui”…Mata...
Priscilla Paleagaese Olano – Miss Samoa 2016-2017
Ole tamaitai ua 25 nei ona tausaga mai le afioaga o Laulii, ae iai foi lona pito Initia, Rotuma ma...
Fetuia‘i le Ofisa ole NPO male Loia Sili ale Malo
Ua masua mai i fafo ini pepa o faamatalaga faalauaitele mai le Loia Sili ale Malo male Ofisa oloo...
Toe faagaioi le BB a Vaimoso aumai tupulaga tama talavou i totonu ole nuu
Ua lē toe vaaia ile tele ekalesia EFKS sa faatino ai le BB poo le ‘Au a Tama le Boys Brigade ile...
Toavalu tamaitai e sailia ai se Tausala o Samoa
E toavalu tamaitai ua faamautu nei oi latou ia ole a tauva e saili ai se Tausala o Samoa ole 2016...
Fesiligia le Loia sili ile aumai o Loia Niu Sila
Ole aumaia ose loia mai Niu Sila e tauave le finauga mo moliaga a leoleo faasaga ile tamaitai...
Saili fesoasoani i Malo Aufaatasi siitia soifuaga o tina maupaolo
Ua tele ma felanulanuai vaega o mafatiaga ua agai iai le galuega ale faalapotopotoga ole Toomaga...
Toe foi e fai sana galuega faamalosiau i lana kolisi
Ole tamaitai o Vaifou Koria na manumalo ole tausala ole Kolisi o Samoa ile tausaga ua mavae ma...
Tagi ale fia inu
“E lē o aso uma e maua ai a matou vai. E ui e na ole 15 minute le mamao ole matou fale mai le...
Eli i fafo molimau fana AK-47 sa umia ele Komesina
Ole vaiaso nei e tatau ona maua ai se taunuuga o suesuega faalotoifale a leoleo ini laau malosi se...
Vaevae eleele o Vaiusu
“Ua uma le fono ale afioaga o Vaiusu, ile Aso Toonai, 3 Setema 2016, ma ua tonu ai nei le faaiuga...
Lē maua Angie Lesa na faia tuua‘iga ile Faifeau
Ua faalua ona valaau le mataupu ale susuga ile faifeau na aveesea mai ai le tofi Failautusi Aoao ole Ekalesia Faapotopotoga Kerisiano Samoa le susuga Afereti Uili faasaga ile tamaitai o Angie Lesa, e lei oo atu lava le tamaitai...
Vevela fusuaga ale Polenisia male Talofa Airways
“Faatoa ou talitonu lava ile lelei o polofiti ale Polenisia ina ua iai se isi kamupani vaalele la...
Tali Iapani ma Amerika faaleleia aoga a fanau
O soo se nuu mase afioaga o Samoa e lē solomuli fuafuaga ile saili o mea lelei ma tāua mole...
Sa le tatau ona suesueina ele Faamasino Sili le mataupu a Kerita male komiti faatonu
Ua sauni le susuga ile faifeau o Kerita Reupena ma lana loia le afioga Leulua‘ialii Olinda...
Taumafai e fasioti le uo teine, 11 tausaga ile toese
Na oo le taumafai o Auvale Taumata Bragovits o Faleula i aoga maualuluga ma Iunivesite i Niu Sila,...
E lē faakonekarate tiute fai ole faifeau Toeaina
Ua faamalulu le afioga ile Faamasino Sili, Patu Tiavaasue Falefatu Sapolu i itu uma ole...
Faamaumau meaola ma laau i eleele o talatuu o Samoa
E lē faigofie le galuega sa feagai ma ni alii saienitisi mai Amerika, Niu Sila ma Ausetalia,...
Aga‘i mai aoga a Niu Sila i Samoa
E tolu lelei aoga mai i Niu Sila oloo i Samoa i lenei vaitaimi ona o le unai lava o le iloa o...
Sauni Malu o le Malo ile siitaga fou mo latou totogi
“O a tatou galuega fai, e fai ile atoatoa, e faia ma le agaga o le feavata‘i ma ia maualuga lo...
Fesoasoani mo fanau e iai manaoga faapitoa
Ua toe foi i lenei vaiaso i Melepone Ausetalia se aoga Katoliko i lea itu o lea atunuu e fai ma a...
La‘u i pikiapu tagata mama‘i i Manu‘a
Ua faaalia e ni isi o tagatanuu oloo aumau ma alala i Manu‘a ile vaiaso nei ile Samoa News lo...
Sauni lē sa avea ma Minisita o leoleo ise faasalaga
O le faamaonia o le moliaga o le faaleaga o meatotino poo le intentional damage sa molia ai le...
Sola i fafo ae ua masofa le ‘afa miliona a le Yazaki
Ua lē faatasi ona afaina tulaga tau tupe a le kamupani o le Yazaki Samoa i Vaitele ona o ni...
Toe fetuunai itula faigaluega o leoleo falepuipui
O le vaiaso lenei e faagata ai tusi talosaga a le atunuu e fia talosaga atu i avanoa e 20 mo alii...
Lilivau lagona ua faasāolo faipisinisi Asia i Samoa
O lagona ilitata, lagona faanoanoa ma lagona o le lilivau o le loto ile faasaolo o le...
Soloia moliaga o Le Tagaloa Pita
Sa lē mafai ona tauva ile palota tele le afioga ile Papa, Le Tagloa Pita ona ua lē faamalieina le...
Tuliloa le saogalemu o leoleo Samoa i Sudan
O le tala mulimuli mai le Komesina o Leoleo faatatau ile saogalemu o sui o Samoa i Sudan, atonu oloo saogalemu auā ana aafia soifua ua leva ona logo mai o ia ma le matagaluega o Leoleo i Apia e pei lava ona masani ai i vevesi e...
Tālia pea le iuga taotoga faapitoa o Jenine Tuivaiki
Ua laasia le tolu vaiaso o faatali pea suesuega a leoleo ile mafuaaga tonu o le maliu o se alii...
Ua lua faiganuu a Leauvaa mafua ona ole faateaina o ni matai
“Ole Afioga ia Sala Vaimili II male Afioga ia Tuala Iosefo Ponifasio o suafa faalagilagi ia o...
Miliona ua su ai e Suitupe Misa le Matagaluega o Leoleo
O lea ua faaulu ile Faamasinoga Maualuga ale atunuu se tagi ose su (lawsuit) faasaga ile Minisita...
Taumafai lava le tulafono mo puipuiga o Fanau
Ua faaalia ele Ofisa Sili ole Matagaluega o Mataupu tau Tina ma Tamaitai i Samoa le afioga...
Tapena se kamupani Saina ise fale tuuapa i‘a
Ole kamupani ole Huanan i Saina e fai ana pisinisi tau faigafaiva lea oloo faagaioia se isi ona...
Tofia pule sili fou ole SIFA
Ua faamaonia ele Kapeneta le tofia ole Afioga Tootooleaava Dr. Fanaafi Aiono-Le Tagaloa e avea ma...
Faitioina ele atunuu le Samoa Observer
Ua alu le Aso Sa male Aso Gafua o gasolo mai faitioga ale toatele ole atunuu ona ole lomia ele...
Talosagaina e soloia moliaga ole Minisita
Ole moliaga ole gaoi, ma le faia o ni gaioiga faaalatua oloo tuua‘ia ai le afioga Faaolesa Katopau...
Faataua fesootaiga a tusitala ma Taaloga
Ua tele lava faamatalaga ua talafo, ua tuua‘ia ai nusipepa, leitio ma televise ile faaitu‘au o a latou lipoti male tele ole taimi e ave ini nai taaloga ae ua lē aofia uma taaloga ile latou faamuamua. O faitioga lava foi ia na...
Faaiila pea le ponesi e atinae ai le niu ma le koko
O le tausaga e 2010 na toe aapa ai le Malo e faatino le polokalame o le ponesi e totogi atu i...
Maliu i manu‘a mai se agaese
O tupulaga laiti ile va o le 18 ile 20 ma ona tupu tausaga le matutua ua teu nei i vaimata o alii...
‘Tou te faavalevalea uma,’ Palemia
O le uluai vaiaso o le polokalame mo sui sinia o ofisa o le Malo ma kamupani tumaoti lea e...
Tapu malo usu ma sula toga i totonu o Solosolo
Ua fesilisili pea nisi o matai o nisi nuu pe aisea ua tapu pe faasā ai e nisi nuu mea masani e fai...
Tuua‘ia nusipepa ile utia o loto o le aufaafiafia a Leone
O le nusipepa o le Samoa News i Amerika Samoa na salalau mai ai se tala i ni lagona lē fiafia ma...
Fautua Lautafi e faafaigofie mea faigata ae atinae Samoa
O le afioga Lautafi Fio Selafi Purcell o le Minisita ua nafa nei ma le vaaia o faalapotopotoga...
Manatua taitai na asaina faigata o se Malo tutoatasi
E suifeiloi ma felanulanuai manatu ma lagona faaalia o nisi ile faamanatuina o le atoaga o le 54...
Fia faapupula le tapuaiga Isalama ia Samoa
Ua lē nofonofo lelei nisi o tagata talitonu o le tapuaiga Isalama i le fia malaga i Samoa e faamalamalama ma faapupula le latou tapuaiga ona o se manatu o le failautusi o le Fono a Ekalesia Kerisiano Soofaatasi le susuga Ma‘auga...
Faaauau e le Minisita o tupe le faasoa tatau o seleni
O le fuafua tatau o le faia o aitalafu a le Malo i fafo, o se vaega tāua ua silasila nei i ai le...
Faamalosia aoaoga a leoleo mo fanau i solitulafono faatekonolosi
Ua alu le vaiaso ua tuanai o agai atu aoga eseese o le atunuu i ni mafutaga na faia i le lotoā o...
O le Fono Faufautua poo le Konesula e pulea le Sisigafu‘a?
O le feteenaiga sa tulai mai i le va o le Konesula ma le Fono Faufautua a Samoa e pei ona lipotia...
Aliali pea solitulafono o faiga faamalosi i tamaitai
“O le a se‘i faamaopoopo mai faamaumauga ona faailoa lea mo le silafia e le atunuu”…leoleo O...
Sua ese faamalosi le togafa‘i ma le pa uaea
O le aso 26 o Setema o le tausaga e 2014 na lau ai le faaiuga a le faamasinoga o fanua ma suafa i le faiga suega i le sailia pule o le fanua o Vaialasa i Puipaa. O le faaiuga lea na faamaonia ai e le faamasinoga o le eleele poo...
Filifilia le ofisa fou o le Asosi o Tusitala
Na tauaofia le fono faaletausaga a le asosi o tusitala ma tagata faasalalau a Samoa ma faatino ana...
Saili pine faamau o talatuu o Samoa
O tala o le vavau o Samoa faapea ona talatuu e na ona faafofoga lava i ai i saunoaga ma fetalaiga...
Laolao i fale le va o le Tui Atua ma Lufilufi
O Aukuso o le tausaga e 2010 na fono ai Lufilufi ma faia le faaiuga e tea le Tui Atua ma le nuu...
Toe filifilia Samoa e pue ai le Survivor
Ua toe filifilia foi Samoa mo le lima lenei o taimi e le tauvaga o loo pueina e televise ua...
Teena le talosaga e fia tuua Samoa
Ua lē mafai ona tuua Samoa e le alii mai Eleni ae ua faamautu nei i Peretania o Nicolas Gianno, ma...
Toe tatala Kolisi o Avele
O se tala fiafia mo le tapuaiga a mātua ma i latou uma o loo faamemelo i lenei Kolisi iloga a le...
18 Faifeau faauu a Malua
E to‘a 18 faafeagaiga ma o latou faletua na faauuina i le Aso Toonai na tea nei i le laumua o le...
Mapu atu le agaga o Leota Itulau Ale i aao o le Atua
O molimau a le toatele sa maua le avanoa e tutulai ai ma molimau i le mafutaga ma le afioga Leota...
Faatāua le Ola i Lalomanu
O le feau tāua o le galuega ua faagasolo nei a le Faalapotopotoga o le Faatāua le Ola, o lea lava...
Laumanu‘ia le tapuni motu o Avele
O loo faamaopoopo se faatasiga ua fuafua e faia a le sosaiete o mātua ma faiaoga faapea le asosi o...
Tuua‘ia ni pagota i le osofaiga o Lauititi
E lei faamautu mai e le Ofisa o Leoleo ae o lea ua maua mai ni lipoti o ni alii pagota o loo...
Lē mafai e Leota Su‘atele ona taofi le talosaga a matai Safata
E lei talia e se vaega o le itumalo o Safata le vaevaega na faia e le Palemene i ona itumalo...
Pale i le suafa Tagaloa le Peresetene o Tahiti
O le faaee atu o le suafa Tagaloa o le aiga o Aggie Grey i Toamua lea o loo nofoia ai le suafa...
$80-miliona toe fausia ai le Aggie Grey Hotel
E lē taugofie le faatupega o atinae o faletalimalo auā e fai o tagata faigaluega ae o auaunaga e...
Faafiti le Palemia e lei taumafai e ave i tua tagi o le palota
E ono tagi o le palota sa faatō‘ai i le faamasinoga o palota, ae e lima mataupu na toe ave i tua...
Sola se isi poutu toa o le aganuu ma upufai o Samoa
E lē o mapu faamaisega ma saafiafiga a le toatele o le atunuu latou te silafia ma masani lelei i...
Talitonu le faipule e iai le tagata na lafi i tua o ona moliaga
“Ou te iloa e iai le tagata o loo lafi i tua o le mataupu lenei ae sa ou sauni lava auā ou te iloa...
Saoasaoa taumafaiga gaoi faamatalaga o teugatupe
O le teuina o tupe i ni teugatupe i faletupe ua faaaogā ai fesootaiga televavave poo le initaneti...
Talosagaina se aso malolo o le ANZAC
O le faamanatuina o le aso mo fitafita o taua lea ua ta‘ua o le ANZAC Day ua toe talosagaina ai i...
“E lei fanau le tagata e faia‘ina ai Lealailepule Rimoni”
Na soisoi le faipule o Faleata i Sisifo ina ua toe faamanatu i ai se tasi o ana saunoga na folasia...
Gūgū le Komesina o Leoleo e lē fia talanoa i tusitala
“E lē mafai ona ou tali atu ona ua na o le alii Komesina e maua ai le atoaga o tou fesili i le...
AMOSA – le Afā Taumate ma ona Uiga Ma‘ale‘ale
E uigaese le tala o le Afā o Amosa. E lē o se Afā sa iai uiga masani e pei o isi Afā uma na taia...
Pumoomoo le silafia o le Komesina o Leoleo i tulafono
“Ua tatau ona toe iloilo aiaiga faaletulafono o le faaaogāina e leoleo o laau malosi i ni mataupu...
Tauanau malosi e ave i tua tagi o faatosina eleelea o le palota
“O le a faapefea ona saili le faia o le amiotonu?” Ua fā tagi o le palota ua tatala noanoataga ma...


text:
Aofaiga o alii Pasefika i taaloga faavaomalo ole vaiaso
E ui ua sosoo faia‘ina a Fiti ma Samoa ia la taaloga muamua e lua i Europa, ae ao ona silasila le World Rugby ile aofai o tama taaalo mai le Pasefika oloo i ‘au uma ale kelope. Ua na‘o Argentina, Italia, Sikotilani ma Aferika i Saute, ma Aialani e lei iai se tama mai le Pasefika i ‘au ia. A‘o ‘au uma e iai Egelani, Iapani, Uelese, Niu Sila, Ausetalia ma le Aeto a Amerika, ua faatumulia i tama taalo e tupuga mai le Pasefika. Ole faitau atoa o tama mai le Pasefika oloo taaalo faavaomalo e 103....Read More